P9_TA(2022)0278

Κοινή ευρωπαϊκή δράση στον τομέα της φροντίδας

Ψήφισμα του Ευρωπαϊκού Κοινοβουλίου της 5ης Ιουλίου 2022 προς μια κοινή ευρωπαϊκή δράση στον τομέα της φροντίδας (2021/2253(INI))

(2023/C 47/04)

Το Ευρωπαϊκό Κοινοβούλιο,

— έχοντας υπόψη τα άρθρα 2 και 3 της Συνθήκης για την Ευρωπαϊκή Ένωση (ΣΕΕ),

— έχοντας υπόψη τους στόχους που ορίζονται στο άρθρο 3 ΣΕΕ, ιδίως την καταπολέμηση του κοινωνικού αποκλεισμού και των διακρίσεων, την προώθηση της κοινωνικής δικαιοσύνης, την ισότητα μεταξύ γυναικών και ανδρών, την αλληλεγγύη μεταξύ των γενεών και την προστασία των δικαιωμάτων του παιδιού, καθώς και την οικονομική, κοινωνική και εδαφική συνοχή,

— έχοντας υπόψη το άρθρο 8 σχετικά με την ενσωμάτωση της διάστασης του φύλου, το οποίο κατοχυρώνει τον στόχο της ΕΕ για την εξάλειψη των ανισοτήτων και την προώθηση της ισότητας μεταξύ γυναικών και ανδρών, καθώς και την οριζόντια κοινωνική ρήτρα του άρθρου 9 της Συνθήκης για τη λειτουργία της Ευρωπαϊκής Ένωσης (ΣΛΕΕ),

— έχοντας υπόψη τους στόχους κοινωνικής πολιτικής που ορίζονται στα άρθρα 151 και 153 ΣΛΕΕ,

— έχοντας υπόψη τον αναθεωρημένο Ευρωπαϊκό Κοινωνικό Χάρτη, ιδίως το άρθρο 15, σχετικά με το δικαίωμα των ατόμων με αναπηρία στην ανεξαρτησία, την κοινωνική ένταξη και τη συμμετοχή, και το άρθρο 23 για το δικαίωμα των ηλικιωμένων προσώπων στην κοινωνική προστασία,

— έχοντας υπόψη τον Χάρτη των Θεμελιωδών Δικαιωμάτων της Ευρωπαϊκής Ένωσης (ο «Χάρτης»), και ιδίως το άρθρο 25 σχετικά με το δικαίωμα των ηλικιωμένων να ζουν με ανεξαρτησία και αξιοπρέπεια και το άρθρο 26 σχετικά με την ένταξη των ατόμων με αναπηρία, και την Ευρωπαϊκή Σύμβαση για την Προάσπιση των Δικαιωμάτων του Ανθρώπου και των Θεμελιωδών Ελευθεριών, όπως αναφέρεται στο άρθρο 6 ΣΕΕ,

— έχοντας υπόψη τις αρχές του ευρωπαϊκού πυλώνα κοινωνικών δικαιωμάτων (ΕΠΚΔ), ιδίως την αρχή 17 σχετικά με την ένταξη των ατόμων με αναπηρία και την αρχή 18 σχετικά με το δικαίωμα στη μακροχρόνια φροντίδα,

— έχοντας υπόψη τη Δεκαετία για την υγιή γήρανση 2021-2030 του ΟΗΕ και το πλαίσιο του ΠΟΥ αναφορικά με την επίτευξη ολοκληρωμένης μακροχρόνιας φροντίδας από τις χώρες (1),

— έχοντας υπόψη το σχέδιο δράσης του ΕΠΚΔ και τους πρωταρχικούς στόχους του για το 2030,

— έχοντας υπόψη τους Στόχους Βιώσιμης Ανάπτυξης (ΣΒΑ) των Ηνωμένων Εθνών, ιδίως τον στόχο 3 για την καλή υγεία και ευημερία, τον στόχο 5 για την ισότητα των φύλων, τον στόχο 8 για την αξιοπρεπή εργασία και οικονομική ανάπτυξη και τον στόχο 10 για τη μείωση των ανισοτήτων,

— έχοντας υπόψη την έκθεση της Ανεξάρτητης Εμπειρογνώμονα των Ηνωμένων Εθνών σχετικά με την απόλαυση όλων των ανθρωπίνων δικαιωμάτων από τους ηλικιωμένους, της 22ας Ιουλίου 2020, με θέμα τον αντίκτυπο της νόσου του κορονοϊού (COVID-19) στην απόλαυση όλων των ανθρωπίνων δικαιωμάτων από τους ηλικιωμένους A/75/2020 (2), και τη δήλωσή της για την αυτονομία και φροντίδα των ηλικιωμένων στην 30ή σύνοδο του Συμβουλίου Ανθρωπίνων Δικαιωμάτων των Ηνωμένων Εθνών (3),

— έχοντας υπόψη τις συμβάσεις και τις συστάσεις της Διεθνούς Οργάνωσης Εργασίας (ΔΟΕ) στον τομέα της υγείας και της ασφάλειας στην εργασία, και ιδίως τη σύμβαση C149 του 1977 για το νοσηλευτικό προσωπικό και τη συνοδευτική σύστασή της αριθ. 157, τη σύμβαση C183 του 2000 για την προστασία της μητρότητας και τη συνοδευτική σύστασή της αριθ. 191, τη σύμβαση C189 του 2011 για το οικιακό προσωπικό και τη συνοδευτική σύστασή της αριθ. 201, τη σύμβαση C190 του 2019 για τη βία και την παρενόχληση και την συνοδευτική σύστασή της αριθ. 206, καθώς και τη σύσταση αριθ. 202 για τα κατώτατα όρια κοινωνικής προστασίας,

— έχοντας υπόψη την έκθεση της ΔΟΕ, της 19ης Δεκεμβρίου 2019, με τίτλο «The Employment Generation Impact of Meeting SDG Targets in Early Childhood Care, Education, Health and Long-Term Care in 45 Countries» (Ο αντίκτυπος της δημιουργίας απασχόλησης με επίτευξη των ΣΒΑ στην προσχολική φροντίδα, την εκπαίδευση, την υγεία και τη μακροχρόνια φροντίδα σε 45 χώρες»,

— έχοντας υπόψη το ψήφισμα της ΔΟΕ αναφορικά με μια παγκόσμια έκκληση για ανθρωποκεντρική προσέγγιση της κρίσης της νόσου COVID-19 που να είναι συμπεριληπτική, βιώσιμη και ανθεκτική, το οποίο εγκρίθηκε στην 109η σύνοδο της Διεθνούς Διάσκεψης Εργασίας τον Ιούνιο του 2021,

— έχοντας υπόψη την έκθεση της ΔΟΕ, της 7ης Μαρτίου 2022, με τίτλο «Care at work: Investing in care leave and services for a more gender equal world of work» (Φροντίδα στην εργασία: Επενδύοντας σε άδειες και υπηρεσίες φροντίδας για έναν κόσμο εργασίας ίσων ευκαιριών),

— έχοντας υπόψη τη σύμβαση των Ηνωμένων Εθνών για τα δικαιώματα των ατόμων με αναπηρίες (ΣΗΕΔΑΑ/CRPD),

— έχοντας υπόψη τη Σύμβαση των Ηνωμένων Εθνών για την εξάλειψη όλων των μορφών διακρίσεων κατά των γυναικών (CEDAW),

— έχοντας υπόψη τη Σύμβαση των Ηνωμένων Εθνών για τα δικαιώματα του παιδιού (UNCRC),

— έχοντας υπόψη τις πολιτικές κατευθυντήριες γραμμές της Προέδρου της Επιτροπής Ursula von der Leyen,

— έχοντας υπόψη το πρόγραμμα εργασίας της Επιτροπής για το 2022,

— έχοντας υπόψη τον κανονισμό (ΕΕ) 2021/1057 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, περί ιδρύσεως του Ευρωπαϊκού Κοινωνικού Ταμείου+ (EKT+) (4),

— έχοντας υπόψη τον κανονισμό (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας (5),

— έχοντας υπόψη τον κανονισμό (ΕΕ) 2020/2221 του Ευρωπαϊκού Κοινοβουλίου και του Συμβουλίου της 23ης Δεκεμβρίου 2020 για την τροποποίηση του κανονισμού (ΕΕ) αριθ. 1303/2013 όσον αφορά τους πρόσθετους πόρους REACT-EU και τις ρυθμίσεις εφαρμογής με σκοπό την παροχή βοήθειας για τη στήριξη της αποκατάστασης των συνεπειών της κρίσης, συμπεριλαμβανομένων των κοινωνικών, λόγω της πανδημίας της COVID-19 και για την προετοιμασία μιας πράσινης, ψηφιακής και ανθεκτικής ανάκαμψης της οικονομίας (REACT-EU) (6),

— έχοντας υπόψη τον κανονισμό (ΕΕ) 2021/522 για τη θέσπιση Προγράμματος σχετικά με τη δράση της Ένωσης στον τομέα της υγείας [Πρόγραμμα «Η ΕΕ για την υγεία» (EU4Health)] για την περίοδο 2021-2027 (7),

— έχοντας υπόψη την κοινή πρωτοβουλία του ΟΟΣΑ και της Ευρωπαϊκής Επιτροπής σχετικά με την «κατάσταση της υγείας»,

— έχοντας υπόψη την οδηγία (ΕΕ) 2019/1158 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με την ισορροπία μεταξύ επαγγελματικής και ιδιωτικής ζωής για τους γονείς και τους φροντιστές και την κατάργηση της οδηγίας 2010/18/ΕΕ του Συμβουλίου (8),

— έχοντας υπόψη την οδηγία 2000/43/ΕΚ του Συμβουλίου, της 29ης Ιουνίου 2000, περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής (9),

— έχοντας υπόψη την οδηγία 2006/54/ΕΚ του Ευρωπαϊκού Κοινοβουλίου και του Συμβουλίου, της 5ης Ιουλίου 2006, για την εφαρμογή της αρχής των ίσων ευκαιριών και της ίσης μεταχείρισης ανδρών και γυναικών σε θέματα εργασίας και απασχόλησης (10),

— έχοντας υπόψη την οδηγία (EE) 2022/431 του Ευρωπαϊκού Κοινοβουλίου και του Συμβουλίου, της 9ης Μαρτίου 2022, για την τροποποίηση της οδηγίας 2004/37/ΕΚ σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλλαξιογόνους παράγοντες κατά την εργασία (11),

— έχοντας υπόψη τη σύσταση (ΕΕ) 2021/1004 του Συμβουλίου, της 14ης Ιουνίου 2021, για τη θέσπιση ευρωπαϊκής εγγύησης για τα παιδιά (12),

— έχοντας υπόψη την ανακοίνωση της Επιτροπής, της 5ης Μαρτίου 2020, με τίτλο «A Union of Equality: Gender Equality Strategy 2020-2025» (Μια Ένωση ισότητας: Στρατηγική για την ισότητα των φύλων 2020-2025) (COM(2020)0152),

— έχοντας υπόψη την ανακοίνωση της Επιτροπής, της 26ης Απριλίου 2017, με τίτλο «Πρωτοβουλία με στόχο τη στήριξη της ισορροπίας μεταξύ επαγγελματικής και ιδιωτικής ζωής για τους εργαζόμενους γονείς και φροντιστές» (COM(2017)0252),

— έχοντας υπόψη το σχέδιο δράσης της Επιτροπής για την προώθηση της κοινωνικής οικονομίας και τη δημιουργία θέσεων εργασίας, της 9ης Δεκεμβρίου 2021,

— έχοντας υπόψη την Πράσινη Βίβλο της Επιτροπής για τη γήρανση, της 27ης Ιανουαρίου 2021 (COM(2021)0050),

— έχοντας υπόψη την ανακοίνωση της Επιτροπής με τίτλο «Ένα μακρόπνοο όραμα για τις αγροτικές περιοχές» του 2021,

— έχοντας υπόψη την υπουργική δήλωση που εγκρίθηκε στην 4η Υπουργική Διάσκεψη της Οικονομικής Επιτροπής του ΟΗΕ για την Ευρώπη στις 22 Σεπτεμβρίου 2017 όσον αφορά τη γήρανση, στη Λισαβόνα, με τίτλο «A Sustainable Society for all Ages: Realizing the potential of living longer» (Μια βιώσιμη κοινωνία για όλες τις ηλικίες: Αξιοποίηση των ευκαιριών που προσφέρει το μεγαλύτερο προσδόκιμο ζωής),

— έχοντας υπόψη την πρόταση της Επιτροπής, της 4ης Μαρτίου 2021, για οδηγία του Ευρωπαϊκού Κοινοβουλίου και του Συμβουλίου για την ενίσχυση της εφαρμογής της αρχής της ισότητας της αμοιβής μεταξύ ανδρών και γυναικών για όμοια εργασία ή για εργασία της αυτής αξίας, μέσω της μισθολογικής διαφάνειας και μηχανισμών επιβολής (COM(2021)0093),

— έχοντας υπόψη την πρόταση της Επιτροπής, της 28ης Οκτωβρίου 2020, σχετικά με οδηγία του Ευρωπαϊκού Κοινοβουλίου και του Συμβουλίου για επαρκείς κατώτατους μισθούς στην Ευρωπαϊκή Ένωση (COM(2020)0682),

— έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής (ΕΟΚΕ) SOC/687-EESC-2021, της 19ης Ιανουαρίου 2022, με τίτλο «Προς ένα νέο μοντέλο φροντίδας των ηλικιωμένων: τα διδάγματα της πανδημίας της COVID-19»,

— έχοντας υπόψη τη γνωμοδότηση της Ευρωπαϊκής Οικονομικής και Κοινωνικής Επιτροπής (ΕΟΚΕ) SOC/535- EESC- 2016, της 21ης Σεπτεμβρίου 2012, με θέμα «Τα δικαιώματα του εσωτερικού προσωπικού παροχής φροντίδας»,

— έχοντας υπόψη την έκθεση του 2021 για τη μακροχρόνια φροντίδα που συνέταξαν η Επιτροπή Κοινωνικής Προστασίας (ΕΚΠ) και η Ευρωπαϊκή Επιτροπή (ΓΔ EMPL) με θέμα «Τάσεις, προκλήσεις και ευκαιρίες σε μια κοινωνία που γηράσκει»,

— έχοντας υπόψη τη γνωμοδότηση της επιτροπής εμπειρογνωμόνων, της 23ης Ιουνίου 2021, σχετικά με αποτελεσματικούς τρόπους επένδυσης στην υγεία για τη στήριξη της ψυχικής υγείας του εργατικού δυναμικού στον τομέα της υγείας και άλλων σημαντικών εργαζομένων,

— έχοντας υπόψη τα συμπεράσματα του Συμβουλίου EPSCO, της 14ης Ιουνίου 2021, σχετικά με τον κοινωνικοοικονομικό αντίκτυπο της νόσου COVID-19 στην ισότητα των φύλων (ST 8884/21),

— έχοντας υπόψη το ψήφισμά του της 15ης Νοεμβρίου 2018 σχετικά με τις υπηρεσίες φροντίδας στην ΕΕ για τη βελτίωση της ισότητας των φύλων (13),

— έχοντας υπόψη το ψήφισμά του της 21ης Ιανουαρίου 2021 σχετικά με τη διάσταση του φύλου κατά την περίοδο της κρίσης COVID-19 και έπειτα από αυτή (14),

— έχοντας υπόψη το ψήφισμά του της 21ης Ιανουαρίου 2021 σχετικά με τη στρατηγική της ΕΕ για την ισότητα των φύλων (15),

— έχοντας υπόψη το ψήφισμά του της 10ης Μαρτίου 2022 σχετικά με το σχέδιο δράσης της ΕΕ για θέματα φύλου ΙΙΙ (16),

— έχοντας υπόψη το ψήφισμά του της 21ης Ιανουαρίου 2021 σχετικά με την πρόσβαση σε αξιοπρεπή και οικονομικά προσιτή στέγαση για όλους (17),

— έχοντας υπόψη τη σύσταση του Συμβουλίου, της 22ας Μαΐου 2019, για συστήματα προσχολικής εκπαίδευσης και φροντίδας υψηλής ποιότητας (18),

— έχοντας υπόψη το ψήφισμά του της 11ης Μαρτίου 2021 σχετικά με τα δικαιώματα του παιδιού ενόψει της Στρατηγικής της ΕΕ για τα δικαιώματα του παιδιού (19),

— έχοντας υπόψη το ψήφισμά του της 10ης Ιουλίου 2020 σχετικά με τη στρατηγική της ΕΕ για τη δημόσια υγεία μετά την κρίση COVID-19 (20),

— έχοντας υπόψη το ψήφισμά του της 16ης Φεβρουαρίου 2022 σχετικά με την ενδυνάμωση της Ευρώπης για την καταπολέμηση του καρκίνου — προς μια ολοκληρωμένη και συντονισμένη στρατηγική (21),

— έχοντας υπόψη το ψήφισμά του της 17ης Δεκεμβρίου 2020 σχετικά με μία ισχυρή κοινωνική Ευρώπη για δίκαιες μεταβάσεις (22),

— έχοντας υπόψη το ψήφισμά του της 7ης Ιουλίου 2021 σχετικά με τη γήρανση του πληθυσμού της γηραιάς ηπείρου — δυνατότητες και προκλήσεις σε συνάρτηση με την πολιτική για το γήρας μετά το 2020 (23),

— έχοντας υπόψη την ανακοίνωση της Επιτροπής, της 3ης Μαρτίου 2021, με τίτλο «Ένωση ισότητας: στρατηγική για τα δικαιώματα των ατόμων με αναπηρία 2021-2030» (COM(2021)0101),

— έχοντας υπόψη το ψήφισμά του της 18ης Ιουνίου 2020 σχετικά με τη στρατηγική της ΕΕ για την αναπηρία μετά το 2020 (24),

— έχοντας υπόψη το ψήφισμά του της 29ης Νοεμβρίου 2018 σχετικά με την κατάσταση των γυναικών με αναπηρίες (25),

— έχοντας υπόψη την ανακοίνωση της Επιτροπής, της 28ης Ιουνίου 2021, με τίτλο «Στρατηγικό πλαίσιο της ΕΕ για την υγεία και την ασφάλεια στην εργασία κατά την περίοδο 2021-2027 — Ασφάλεια και υγεία στην εργασία σε έναν μεταβαλλόμενο κόσμο εργασίας» (COM(2021)0323),

— έχοντας υπόψη το ψήφισμά του της 10ης Μαρτίου 2022 σχετικά με το νέο στρατηγικό πλαίσιο της ΕΕ για την υγεία και την ασφάλεια στην εργασία μετά το 2020 (συμπεριλαμβανομένης της καλύτερης προστασίας των εργαζομένων από την έκθεση σε επιβλαβείς ουσίες, το άγχος στην εργασία και τους τραυματισμούς λόγω επαναλαμβανόμενων κινήσεων) (26),

— έχοντας υπόψη την έκθεση του Ευρωπαϊκού Συνδικαλιστικού Ινστιτούτου (ETUI) και της Ευρωπαϊκής Ομοσπονδίας Συνδικάτων Δημοσίων Υπαλλήλων (EPSU) σχετικά με τη διαφάνεια των αμοιβών και το ρόλο των ουδέτερων ως προς το φύλο συστημάτων επαγγελματικής αξιολόγησης και κατάταξης στις δημόσιες υπηρεσίες,

— έχοντας υπόψη τη σύσταση του Συμβουλίου, της 8ης Νοεμβρίου 2019, σχετικά με την πρόσβαση στην κοινωνική προστασία για τους εργαζομένους και τους αυτοαπασχολουμένους (27),

— έχοντας υπόψη τις δραστηριότητες της Ευρωπαϊκής Αρχής Εργασίας και ιδίως τη συνεργασία με τα κράτη μέλη για την καταπολέμηση της αδήλωτης εργασίας,

— έχοντας υπόψη τον πίνακα του Ευρωπαϊκού Ινστιτούτου για την Ισότητα των Φύλων (EIGE) για το 2021 και τη θεματική του εστίαση στην υγεία,

— έχοντας υπόψη το άρθρο 54 του Κανονισμού του,

— έχοντας υπόψη την έκθεση της Επιτροπής Απασχόλησης και Κοινωνικών Υποθέσεων και της Επιτροπής Δικαιωμάτων των Γυναικών και Ισότητας των Φύλων (A9-0189/2022),

Α. λαμβάνοντας υπόψη ότι τα κοινωνικά δικαιώματα αποτελούν μέρος των ανθρωπίνων δικαιωμάτων και των συνταγματικών δικαιωμάτων, ότι τα δικαιώματα των γυναικών είναι θεμελιώδη ανθρώπινα δικαιώματα και ότι η Επιτροπή της Βενετίας του Συμβουλίου της Ευρώπης, το ΕΔΑΔ και ο Χάρτης υπογραμμίζουν ότι τα ανθρώπινα δικαιώματα αποτελούν μέρος του κράτους δικαίου· λαμβάνοντας υπόψη ότι το σχέδιο δράσης του ΕΠΚΔ καθορίζει συγκεκριμένες πρωτοβουλίες για την εφαρμογή των αρχών που είναι απαραίτητες για την οικοδόμηση μιας ισχυρότερης κοινωνικής Ευρώπης για δίκαιες μεταβάσεις και ανάκαμψη, αρχών όπως η ισότητα των φύλων, οι ίσες ευκαιρίες, η ισορροπία μεταξύ επαγγελματικής και προσωπικής ζωής, η φροντίδα και υποστήριξη των παιδιών, η ένταξη των ατόμων με αναπηρία και η μακροχρόνια φροντίδα· λαμβάνοντας υπόψη ότι η επέκταση και η ενίσχυση της αξίας και των δικαιωμάτων του εργατικού δυναμικού παροχής φροντίδας θα αποτελέσει προϋπόθεση για την υλοποίηση αυτών των πρωτοβουλιών, συμπεριλαμβανομένων εκείνων που αφορούν ειδικά τις αρχές 17 και 18· λαμβάνοντας υπόψη ότι το Ευρωπαϊκό Εξάμηνο και ο κοινωνικός πίνακας αποτελεσμάτων θα πρέπει να χρησιμοποιηθούν για την ενίσχυση μιας πιο δίκαιης, ισότιμης, βιώσιμης και ανθεκτικής κοινωνίας· λαμβάνοντας υπόψη ότι η απόλαυση του υψηλότερου δυνατού επιπέδου υγείας αποτελεί θεμελιώδες δικαίωμα και ότι πρέπει να διασφαλίζεται και να εφαρμόζεται υψηλό επίπεδο προστασίας της υγείας μέσω όλων των πολιτικών και δράσεων της Ένωσης· λαμβάνοντας υπόψη ότι η πρόσβαση σε ποιοτικές δημόσιες υπηρεσίες αποτελεί καθοριστικό παράγοντα για την ποιότητα ζωής στο πλαίσιο της στρατηγικής για τη φροντίδα και την αύξηση των επενδύσεων στον τομέα·

Β. λαμβάνοντας υπόψη ότι τα παιδιά αντιπροσωπεύουν το 18,3 % του πληθυσμού της ΕΕ (28), λαμβάνοντας υπόψη ότι το 2020 το 47,5 % των νοικοκυριών στην ΕΕ είχαν τουλάχιστον ένα παιδί και το 14 % των νοικοκυριών αποτελούνταν από παιδιά και έναν μόνο γονέα (29), η πλειονότητα των οποίων ήταν γυναίκες·

Γ. λαμβάνοντας υπόψη ότι η μεγάλη πλειονότητα των φροντιστών και παρόχων φροντίδας, τόσο επίσημων όσο και άτυπων, αμειβόμενων και μη αμειβόμενων, είναι γυναίκες· λαμβάνοντας υπόψη ότι οι ευθύνες φροντίδας εντός του νοικοκυριού διαμορφώνουν την ικανότητα, τη διάρκεια και το είδος της αμειβόμενης εργασίας που μπορούν να αναλάβουν οι γυναίκες καθ’ όλη τη διάρκεια του εργασιακού τους βίου, επηρεάζοντας έτσι τη συμμετοχή τους στην κοινωνική, οικονομική, πολιτιστική και πολιτική ζωή· λαμβάνοντας υπόψη ότι τα στερεότυπα που περιβάλλουν τις γυναίκες ως πάροχοι καλύτερης φροντίδας και η αντίληψη ότι η μη αμειβόμενη φροντίδα και η οικιακή εργασία είναι «η εργασία των γυναικών» ενισχύουν το μοντέλο του «άντρα προστάτη της οικογένειας — της γυναίκας που παρέχει φροντίδα», το οποίο εξακολουθεί να διαμορφώνει την πρόσβαση στα κοινωνικά δικαιώματα, γεγονός που επηρεάζει την οικονομική ανεξαρτησία των γυναικών· και συμβάλλει στην υποτίμηση και στην οικονομική αφάνεια της φροντίδας, ιδίως όσον αφορά τη συμβολή των οικογενειακών φροντιστών, καθώς και στην υποτίμηση των φροντιστών σε ιδιωτικά και δημόσια ιδρύματα·

Δ. λαμβάνοντας υπόψη ότι το 80 % του συνόλου της μακροχρόνιας φροντίδας στην Ευρώπη παρέχεται από άτυπους φροντιστές (30), ως επί το πλείστον γυναίκες, οι οποίοι στερούνται δίκαιων συνθηκών εργασίας, ως επί το πλείστον μη αμειβόμενων και/ή χωρίς επαρκή κοινωνική στήριξη, γεγονός που καθιστά τη φροντίδα εξαιρετικά έμφυλο ζήτημα· λαμβάνοντας υπόψη ότι η παροχή άτυπης φροντίδας συνδέεται με την έλλειψη δικαιωμάτων, όπως η αναρρωτική άδεια και η ετήσια άδεια, καθώς και οι άδειες μητρότητας, πατρότητας και γονικής άδειας, η μείωση των ποσοστών απασχόλησης, η αύξηση των ποσοστών φτώχειας και κοινωνικού αποκλεισμού, η μείωση της ψυχικής υγείας και η αύξηση των αισθημάτων κοινωνικής απομόνωσης και μοναξιάς, γεγονός που επηρεάζει αρνητικά τη σωματική και ψυχική τους υγεία, την ευημερία και την κοινωνική τους ένταξη· λαμβάνοντας υπόψη ότι η συνεισφορά των γυναικών στη μη αμειβόμενη περίθαλψη προσθέτει 11 τρισεκατομμύρια USD (31), κατ’ εκτίμηση, στην παγκόσμια οικονομία κάθε χρόνο, που ισοδυναμεί με το 9 % του παγκόσμιου ΑΕΠ (32)·

Ε. λαμβάνοντας υπόψη ότι το 15,4 % των νέων που βρίσκονται εκτός απασχόλησης, εκπαίδευσης ή κατάρτισης (ΕΑΕΚ) βρίσκονται σε αυτή την κατάσταση επειδή φροντίζουν παιδιά ή ενήλικες με αναπηρίες ή έχουν άλλες οικογενειακές ευθύνες· λαμβάνοντας υπόψη ότι το 88 % των εν λόγω ΕΑΕΚ αποτελείται από γυναίκες (33)·

ΣΤ. λαμβάνοντας υπόψη ότι είναι αναγκαίο να αναγνωριστεί ότι όλοι οι άνθρωποι βασίζονται στη φροντίδα σε διαφορετικό βαθμό, ανάλογα, μεταξύ άλλων, με την ηλικία, την κοινωνικοοικονομική κατάσταση, τη φυσική προέλευση και το προσωπικό υπόβαθρο από την παιδική ηλικία έως το γήρας· λαμβάνοντας υπόψη ότι η φροντίδα θα πρέπει να διαφοροποιείται από τη στήριξη των ατόμων με αναπηρία ή πάθηση· λαμβάνοντας υπόψη ότι η κοινωνική και οικονομική αξία της εργασίας φροντίδας, τόσο αμειβόμενης όσο και μη αμειβόμενης, δεν εκτιμάται και δεν αναγνωρίζεται και πρέπει να επαναξιολογηθεί και να τεθεί στο επίκεντρο των οικονομικών πολιτικών· λαμβάνοντας υπόψη ότι θα πρέπει να αντιμετωπιστούν επειγόντως οι κοινωνικές επιπτώσεις, η ισότητα των φύλων και οι οικονομικές επιπτώσεις των ατόμων με ευθύνες φροντίδας, ιδίως ενόψει των δημογραφικών αλλαγών·

Ζ. λαμβάνοντας υπόψη ότι όλα τα κράτη μέλη και η ΕΕ δεσμεύονται από τη Σύμβαση των Ηνωμένων Εθνών για τα δικαιώματα των ατόμων με αναπηρία (UNCRPD), συμπεριλαμβανομένου του άρθρου 19 της UNCRPD για τη θέσπιση αποτελεσματικών και κατάλληλων μέτρων που εγγυώνται το ισότιμο δικαίωμα των ατόμων με αναπηρία στην ανεξάρτητη διαβίωση, τη συμμετοχή και ένταξη στην κοινωνία· λαμβάνοντας υπόψη ότι η ισότιμη και αποτελεσματική πρόσβαση σε προσιτές ποιοτικές υπηρεσίες φροντίδας και υποστήριξης αποτελεί ουσιαστική προϋπόθεση για την ανεξάρτητη διαβίωση των ατόμων με αναπηρία, τη συμμετοχή τους στη ζωή της κοινότητας και την κοινωνική ένταξη·

Η. λαμβάνοντας υπόψη ότι η φροντίδα περιλαμβάνει όλες τις υπηρεσίες που υποστηρίζουν την αυτονομία και την ανεξαρτησία των ατόμων που χρήζουν φροντίδας, καθώς και τις σωματικές, ψυχολογικές, συναισθηματικές, κοινωνικές, προσωπικές και οικιακές ανάγκες των ατόμων και των ομάδων που βρίσκονται σε ευάλωτη κατάσταση· λαμβάνοντας υπόψη ότι η φροντίδα θα πρέπει να αναγνωρίζεται ως δικαίωμα που εγγυάται την ισότιμη άσκηση των δικαιωμάτων, της αξιοπρέπειας, της αυτονομίας, της ένταξης και της ευημερίας των ατόμων που χρειάζονται φροντίδα· λαμβάνοντας υπόψη ότι η Ευρωπαϊκή Ένωση μπορεί να συμπληρώσει και να υποστηρίξει τη δράση των κρατών μελών για τη βελτίωση των υπηρεσιών φροντίδας, για εκείνους που λαμβάνουν φροντίδα και για εκείνους που την παρέχουν·

Θ. λαμβάνοντας υπόψη ότι η παροχή φροντίδας αφορά μια ποικιλία υπηρεσιών που παρέχονται από άτομα, οικογένειες, κοινότητες, παρόχους υπηρεσιών έναντι αμοιβής, δημόσιους οργανισμούς και κρατικά ιδρύματα σε διαφορετικούς τύπους εγκαταστάσεων, που κυμαίνονται από ιδρύματα έως ιδιωτικά νοικοκυριά·

Ι. λαμβάνοντας υπόψη ότι η Επιτροπή ορίζει τις προσωπικές και οικιακές υπηρεσίες ως «ένα ευρύ φάσμα δραστηριοτήτων που συμβάλλουν στην ευημερία των οικογενειών και των ατόμων στο σπίτι, συμπεριλαμβανομένης της φροντίδας των παιδιών, της μακροχρόνιας φροντίδας και των ατόμων με αναπηρίες, των οικιακών καθηκόντων, της υποστήριξης κατά την ανάρρωση, των επισκευών στο σπίτι, της κηπουρικής, της υποστήριξης ΤΠΕ»· λαμβάνοντας υπόψη ότι οι προσωπικές και οικιακές υπηρεσίες περιλαμβάνουν υπηρεσίες φροντίδας και μη φροντίδας, άμεσες και έμμεσες υπηρεσίες· λαμβάνοντας υπόψη ότι, σε παγκόσμιο επίπεδο, οι προσωπικές και οικιακές υπηρεσίες περιγράφονται συνήθως με τον όρο οικιακές εργασίες· λαμβάνοντας υπόψη ότι η συμπερίληψη του οικιακού προσωπικού στο εργατικό δυναμικό του τομέα της φροντίδας αναγνωρίζει, συνεπώς, ότι η παροχή φροντίδας δεν περιλαμβάνει αποκλειστικά την προσωπική φροντίδα, αλλά και τη μη προσωπική έμμεση φροντίδα, η οποία εξασφαλίζει τις απαραίτητες προϋποθέσεις για την παροχή προσωπικής φροντίδας· λαμβάνοντας υπόψη ότι, όσον αφορά τις προσωπικές και οικιακές υπηρεσίες, οι δραστηριότητες φροντίδας και μη φροντίδας είναι σε μεγάλο βαθμό αλληλένδετες με ένα μεγάλο ποσοστό εργαζομένων που εργάζονται και, ως εκ τούτου, ανήκουν στο εργατικό δυναμικό παροχής φροντίδας·

ΙΑ. λαμβάνοντας υπόψη ότι η πρόσβαση σε ποιοτική φροντίδα και η δημιουργία φιλικών προς τους ηλικιωμένους περιβαλλόντων είναι απαραίτητα για μια μεγαλύτερη σε διάρκεια, υγιή και ενεργή ζωή· λαμβάνοντας υπόψη ότι ο αριθμός των ατόμων στην ΕΕ που χρήζουν μακροχρόνιας φροντίδας προβλέπεται να αυξηθεί από τα 30,8 εκατομμύρια το 2019 στα 38,1 εκατομμύρια το 2050 (34)· λαμβάνοντας υπόψη ότι πολλά κράτη μέλη αντιμετωπίζουν ήδη ελλείψεις εργατικού δυναμικού στον τομέα της μακροχρόνιας φροντίδας που δεν αναμένεται να μειωθούν αλλά κινδυνεύουν να αυξηθούν καθώς αυξάνεται η ζήτηση για μακροχρόνια φροντίδα, και λαμβάνοντας υπόψη ότι αυτό απαιτεί επενδύσεις στο εργατικό δυναμικό και αξιοπρεπείς συνθήκες απασχόλησης και εργασίας·

ΙΒ. λαμβάνοντας υπόψη ότι η κρίση λόγω της νόσου COVID-19 φανέρωσε τον βασικό ρόλο που διαδραματίζουν οι εργαζόμενοι στις προσωπικές και οικιακές υπηρεσίες στις κοινωνίες μας, καταδεικνύοντας την επείγουσα ανάγκη να εξασφαλιστεί η πλήρης αναγνώριση αυτών των εργαζομένων σε όλα τα κράτη μέλη μαζί με τα δικαιώματα συλλογικών διαπραγματεύσεων, την κοινωνική ασφάλιση και την κοινωνική προστασία· λαμβάνοντας υπόψη ότι λόγω της εμμένουσας έλλειψης ορθής αναγνώρισης των εν λόγω εργαζομένων σε πολλά κράτη μέλη, πολλοί από αυτούς έχασαν την εργασία τους κατά τη διάρκεια της πανδημίας της COVID-19, χωρίς να μπορούν να επωφεληθούν από τα κρατικά συστήματα αποζημίωσης αμοιβών και διατήρησης θέσεων εργασίας· λαμβάνοντας υπόψη ότι η πανδημία είχε ως αποτέλεσμα την απώλεια στέγασης για πολλούς εργαζομένους σε προσωπικές και οικιακές υπηρεσίες, ενώ επιπλέον τους εξέθεσε σε βία και παρενόχληση στην εργασία·

ΙΓ. λαμβάνοντας υπόψη ότι, παρά το γεγονός ότι, καθ’ όλη τη διάρκεια της ζωής, κάθε άτομο αναλαμβάνει τουλάχιστον μία φορά το ρόλο του φροντιστή και του αποδέκτη φροντίδας, υπάρχει στιγματισμός και στερεότυπα που περιβάλλουν την αλληλεξάρτηση, τη σωματική ή διανοητική αναπηρία, τις ασθένειες και την εύθραυστη κατάσταση, καθώς και την ανάγκη φροντίδας και υποστήριξης που συνδέονται με άλλους λόγους διακρίσεων, κυρίως με βάση το φύλο, τον γενετήσιο προσανατολισμό, την ηλικία, την αναπηρία, την εθνικότητα, το χρώμα, την εθνοτική ή κοινωνική προέλευση, τα γενετικά χαρακτηριστικά, καθώς και με κοινωνικοοικονομικά ή μεταναστευτικά περιβάλλοντα και άλλα μειονεκτούντα περιβάλλοντα, επιδεινώνοντας τον κίνδυνο της φτώχειας ή του κοινωνικού αποκλεισμού·

ΙΔ. λαμβάνοντας υπόψη ότι ο πληθυσμός της ΕΕ γηράσκει με το 19 % των πολιτών της ΕΕ να είναι 65 ετών και άνω το 2018 (35)· λαμβάνοντας υπόψη ότι η διάκριση λόγω ηλικίας και οι ανεκπλήρωτες, απαρατήρητες και μη αναγνωρισμένες ανάγκες φροντίδας αποτελούν ακόμα ένα επίμονο πρόβλημα της φροντίδας στην Ευρώπη· λαμβάνοντας υπόψη ότι ο αριθμός των ατόμων που εξαρτώνται από τη βοήθεια τρίτων ή έχουν ανάγκη υγειονομικής περίθαλψης και μακροχρόνιας φροντίδας αυξάνεται με την ηλικία·

ΙΕ. λαμβάνοντας υπόψη ότι οι ρευματικές και μυοσκελετικές παθήσεις (RMD) είναι μεταξύ των παγκοσμίως πιο διαδεδομένων επαχθών μη μεταδοτικών νόσων που προκαλούν αναπηρία, επηρεάζοντας πάνω από 100 εκατομμύρια Ευρωπαίους, και αντιπροσωπεύουν πάνω από το 50 τοις εκατό των ετών ζωής με αναπηρία στην Ευρώπη· λαμβάνοντας υπόψη ότι λόγω της συχνότητας εμφάνισής τους, των συνεπειών που οδηγούν σε αναπηρία και της σύνδεσής τους με υψηλή συχνότητα συννοσηρότητας, οι άνθρωποι με RMD αποτελούν σημαντική πηγή ζήτησης επίσημης και άτυπης μακροχρόνιας φροντίδας στην Ευρώπη·

ΙΣΤ. λαμβάνοντας υπόψη ότι πολλοί εργαζόμενοι στον τομέα της φροντίδας και οι οικιακοί βοηθοί προέρχονται από εθνοτικές μειονότητες ή είναι μετανάστες (36) που αντιμετωπίζουν μια ιδιαίτερα επισφαλή κατάσταση και υφίστανται διατομεακές διακρίσεις λόγω φυλής ή εθνοτικής καταγωγής, φύλου, κοινωνικοοικονομικής κατάστασης και εθνικότητας και παρέχουν εργασία εσωτερικής φροντίδας με συχνά απεριόριστες ώρες, παραβιάζοντας τη νομοθεσία για τον χρόνο εργασίας στην επίσημη και άτυπη οικονομία· λαμβάνοντας υπόψη ότι οι εργαζόμενοι αυτοί είναι κυρίως γυναίκες που δεν έχουν επίσημη σύμβαση εργασίας, είναι, ως εκ τούτου, πιο ευάλωτοι στην εκμετάλλευση και συχνά δεν έχουν πρόσβαση στα δικαιώματά τους, ιδίως σε αξιοπρεπή εργασία και κοινωνική προστασία·

ΙΖ. λαμβάνοντας υπόψη ότι υπάρχει έλλειψη υψηλής ποιότητας, προσβάσιμων, διαθέσιμων και οικονομικά προσιτών υπηρεσιών φροντίδας σε όλα τα κράτη μέλη, συμπεριλαμβανομένων των αγροτικών περιοχών που πλήττονται ιδιαίτερα από τη γήρανση του πληθυσμού· λαμβάνοντας υπόψη ότι η παρακολούθηση της επίσημης και άτυπης φροντίδας και της μορφής και των μέσων των υφιστάμενων υπηρεσιών φροντίδας παρεμποδίζονται από την έλλειψη δεδομένων, συμπεριλαμβανομένων αναλυτικών δεδομένων, την έλλειψη δεικτών ποιότητας, όπως η ευρωπαϊκή έρευνα χρήσης χρόνου (ETUS)·για την αξιολόγηση και την παρακολούθηση των παρεχόμενων υπηρεσιών, οι χάρτες πορείας εφαρμογής, η έλλειψη γνώσεων μεταξύ των παρόχων υγειονομικής περίθαλψης σχετικά με τις ασθένειες που προκαλούν προσωρινή αναπηρία·

ΙΗ. λαμβάνοντας υπόψη ότι ένα από τα πιο θεμελιώδη δικαιώματα αναφορικά με τη φροντίδα και την υποστήριξη είναι το δικαίωμα επιλογής τύπου και τόπου των υπηρεσιών· λαμβάνοντας υπόψη ότι το δικαίωμα επιλογής του τύπου φροντίδας συχνά υπονομεύεται από την ανεπαρκή διαθεσιμότητα υποστήριξης στο σπίτι και προσωπικής βοήθειας· λαμβάνοντας υπόψη ότι η προσωπική βοήθεια σπανίως υποστηρίζεται επαρκώς από τα κράτη μέλη και παραμένει οικονομικά απρόσιτη για υπερβολικά πολλά· λαμβάνοντας υπόψη ότι το 75 % των ηλικιωμένων που χρήζουν μακροχρόνιας φροντίδας αναφέρουν ότι θα βρίσκονταν να ζουν κάτω από το όριο του κινδύνου φτώχειας εάν αναγκάζονταν να πληρώσουν για υπηρεσίες κατ’ οίκον φροντίδας με το πλήρες κόστος της αγοράς (37)· λαμβάνοντας υπόψη ότι ακόμη και στην πλειονότητα των πιο οικονομικά ανεπτυγμένων χωρών, τα συστήματα κοινωνικής προστασίας καλύπτουν λιγότερο από το 40 % του συνολικού κόστους της μακροχρόνιας φροντίδας για άτομα με μέτριες ανάγκες (38)· λαμβάνοντας υπόψη ότι τα κράτη μέλη πρέπει να διασφαλίσουν την παροχή ποιοτικών και επαρκώς χρηματοδοτούμενων και λειτουργικών υπηρεσιών φροντίδας, συστημάτων κοινωνικής προστασίας και την καλύτερη ενσωμάτωση ποιοτικής μακροχρόνιας φροντίδας σε αυτά, η οποία είναι ζωτικής σημασίας για τη βελτίωση της κοινωνικής δικαιοσύνης και θα συμβάλει στην ισότητα των φύλων·

ΙΘ. λαμβάνοντας υπόψη ότι η πανδημία της COVID-19 έχει επιδεινώσει και έχει καταστήσει πιο ορατές τις υφιστάμενες ανισότητες και προκλήσεις που αναδεικνύουν τα πολλά διαρθρωτικά προβλήματα, τα οποία είναι παγιωμένα στο ευρωπαϊκό σύστημα κοινωνικής πρόνοιας, π.χ. εγκαταστάσεις φροντίδας και συστήματα υγειονομικής περίθαλψης που δεν διαθέτουν επαρκείς πόρους ή έλλειψη επενδύσεων· όσον αφορά την πρόσβαση σε επίσημη περίθαλψη και οικιακές υπηρεσίες, συμπεριλαμβανομένης της έγκαιρης, οικονομικά προσιτής και υψηλής ποιότητας ιατρικής περίθαλψης, και έχει αναδείξει τις προϋπάρχουσες κρίσεις στον τομέα της περίθαλψης λόγω του ιδιαίτερα αυξημένου φόρτου εργασίας στον τομέα, της έλλειψης εργατικού δυναμικού στον τομέα της περίθαλψης, της υποχρηματοδότησης, της πίεσης των συστημάτων υγειονομικής περίθαλψης, της υπερβολικής εξάρτησης από την άτυπη μη αμειβόμενη φροντίδα ή της αδήλωτης εργασίας· λαμβάνοντας υπόψη ότι αυτά οδηγούν σε αύξηση των ψυχοκοινωνικών κινδύνων που αντιμετωπίζουν οι φροντιστές που παραμένουν στον τομέα, οι οποίοι είναι κυρίως γυναίκες· λαμβάνοντας υπόψη ότι οι προκλήσεις της πανδημίας είχαν ως αποτέλεσμα τη μοναξιά και την κοινωνική απομόνωση και αύξησαν τον κίνδυνο καταχρήσεων, παραμέλησης, επιδείνωσης της σωματικής και ψυχικής υγείας των ατόμων που χρειάζονται φροντίδα, καθώς και τη γενική ευημερία όλων των γενεών σε ολόκληρη την ΕΕ, ιδίως όταν τα προ της πανδημίας επίπεδα επενδύσεων στην περίθαλψη ήταν χαμηλότερα (39)· λαμβάνοντας υπόψη ότι οι εν λόγω μακροπρόθεσμες επιπτώσεις στην υγεία και ευημερία των ατόμων, καθώς και οι κοινωνικές και οικονομικές συνέπειες δεν έχουν ακόμα αξιολογηθεί πλήρως ούτε έχουν ενσωματωθεί στους σχετικούς τομείς πολιτικής·

Κ. λαμβάνοντας υπόψη ότι οι ανάγκες των άτυπων φροντιστών δεν καλύπτονται στην Ευρώπη και ότι η πανδημία της COVID-19 έφερε στο φως τις δυσκολίες των άτυπων φροντιστών και των ατόμων που λαμβάνουν άτυπη φροντίδα και αποκάλυψε τη δυσανάλογη εξάρτηση από τις γυναίκες και τα κορίτσια (40)· λαμβάνοντας υπόψη ότι η έλλειψη αναγνώρισης των εργαζομένων στις προσωπικές και οικιακές υπηρεσίες ή/και η εσφαλμένη ταξινόμηση του καθεστώτος απασχόλησής τους είχε ως αποτέλεσμα πολλοί που έχασαν την εργασία τους κατά τη διάρκεια της πανδημίας της COVID-19 να μην έχουν πρόσβαση σε μέτρα κοινωνικής προστασίας·

ΚΑ. λαμβάνοντας υπόψη ότι η πανδημία της COVID-19 έχει επιδεινώσει τις υφιστάμενες ανισότητες μεταξύ των φύλων, ιδίως όσον αφορά την αύξηση της μη αμειβόμενης εργασίας φροντίδας και την ανισορροπία μεταξύ επαγγελματικής και προσωπικής ζωής, και οδήγησε σε διπλή επιβάρυνση για πολλές γυναίκες, οι οποίες είχαν μεγαλύτερες βάρδιες στην εργασία και πρόσθετη άτυπη φροντίδα στο σπίτι· λαμβάνοντας υπόψη ότι πριν από την πανδημία της COVID-19 (41), το 37,5 % των γυναικών στην ΕΕ φρόντιζε καθημερινά παιδιά, ηλικιωμένους ή άτομα με αναπηρίες, έναντι 24,7 % των ανδρών· λαμβάνοντας υπόψη ότι η πανδημία προσέθεσε κατά μέσο όρο περίπου 13 επιπλέον ώρες μη αμειβόμενης εργασίας την εβδομάδα για τις γυναίκες (42)· λαμβάνοντας υπόψη ότι οι γυναίκες που εργάζονται από το σπίτι, με μερική απασχόληση ή είναι άνεργες έχουν υποστεί μεγαλύτερη πίεση, καθώς συνέχισαν να εκτελούν την πλειονότητα των οικογενειακών ευθυνών φροντίδας και οικιακής εργασίας (43)· λαμβάνοντας υπόψη ότι όλες οι επιπτώσεις της πανδημίας της COVID-19 δεν είναι ακόμη πλήρως γνωστές και ότι ο κοινωνικοοικονομικός αντίκτυπός της στις γυναίκες θα συνεχιστεί·

ΚΒ. λαμβάνοντας υπόψη ότι, σύμφωνα με τον Παγκόσμιο Οργανισμό Υγείας, έως και οι μισοί από τους θανάτους λόγω της νόσου COVID-19 στην Ευρώπη αφορούσαν διαμένοντες σε εγκαταστάσεις μακροχρόνιας φροντίδας (44)· λαμβάνοντας υπόψη ότι πάνω από το 70 % των εργαζομένων στον κοινωνικό τομέα και στον τομέα της υγείας που καταπολεμούν τη νόσο COVID-19 στην πρώτη γραμμή ήταν γυναίκες, πολλές από τις οποίες αντιμετώπισαν τις επιπτώσεις και τις μακροχρόνιες επιπτώσεις της λοίμωξης από τη νόσο COVID-19, απομονώθηκαν και γνώρισαν πρωτοφανή επίπεδα άγχους, άγχους, κατάθλιψης, αυτοκτονιών, ακόμη και μετατραυματικής διαταραχής άγχους· λαμβάνοντας υπόψη ότι το 2021 το 30 % των νοσηλευτών εγκατέλειπαν το επάγγελμα στην ΕΕ (45)· λαμβάνοντας υπόψη ότι τα υψηλά ποσοστά επιπτώσεων και θνησιμότητας λόγω της COVID-19 σε εγκαταστάσεις μακροχρόνιας περίθαλψης, μεταξύ άλλων λόγω της έλλειψης πρόσβασης σε προστατευτικό εξοπλισμό, φανέρωσαν συστημικές αδυναμίες που σχετίζονται με την πολύ αργή μετάβαση από την ιδρυματική περίθαλψη στη φροντίδα σε επίπεδο οικογένειας και κοινότητας, τις ελλείψεις προσωπικού που προκύπτουν από δυσκολίες προσέλκυσης και διατήρησης των εργαζομένων, τις κακές συνθήκες απασχόλησης και εργασίας, την έλλειψη ευκαιριών επαγγελματικής εξέλιξης για τους εργαζόμενους στον τομέα της περίθαλψης, τις δυσκολίες για τους διασυνοριακούς παρόχους περίθαλψης, καθώς και την έλλειψη υποστήριξης και πρόσβασης στην κοινωνική ασφάλιση για τους άτυπους φροντιστές·

ΚΓ. λαμβάνοντας υπόψη ότι εκτός από τις μη καλυπτόμενες ιατρικές ανάγκες, η πανδημία της COVID-19 είχε δραματικά αρνητικό αντίκτυπο και στην πρόσβαση στην εκπαίδευση, την αξιοπρεπή στέγαση και τις υπηρεσίες που είναι απαραίτητες για την ευημερία και την ανάπτυξη των παιδιών, δημιουργώντας πρόσθετο βάρος στη φροντίδα και τα εκπαιδευτικά καθήκοντα για όλους τους γονείς, κυρίως τις γυναίκες και τις μονογονεϊκές οικογένειες (46)· λαμβάνοντας υπόψη ότι τα εμπειρικά στοιχεία επιβεβαιώνουν ότι η μείωση των υπηρεσιών περίθαλψης και η αύξηση της μη αμειβόμενης παροχής φροντίδας που πραγματοποιούν οι γυναίκες κατά τη διάρκεια της πανδημίας της COVID-19 έχει επανεισάγει και ενισχύσει τις ανισότητες μεταξύ των φύλων·

ΚΔ. λαμβάνοντας υπόψη ότι η παροχή ποιοτικής φροντίδας εξαρτάται από την ύπαρξη επαρκώς μεγάλου, καλά καταρτισμένου και πρόθυμου εξειδικευμένου εργατικού δυναμικού, τη δημιουργία ελκυστικών και αξιοπρεπών συνθηκών εργασίας, μέσω κοινωνικού διαλόγου και συλλογικών διαπραγματεύσεων, επαρκών και δίκαιων αμοιβών και ολοκληρωμένων υπηρεσιών, καθώς και από την επαρκή δημόσια χρηματοδότηση· λαμβάνοντας υπόψη ότι ο τομέας της φροντίδας αντιμετωπίζει εδώ και καιρό ελλείψεις εργατικού δυναμικού και τα έτη 2019 έως 2020 εγκατέλειψαν 421 000 εργαζόμενοι τον τομέα της οικιακής φροντίδας (47)· λαμβάνοντας υπόψη ότι η ποιοτική εργασία στο τομέα της φροντίδας είναι ένα εξειδικευμένο επάγγελμα που απαιτεί κατάρτιση και εμπειρία και η ζήτηση για ειδικευμένους εργαζομένους φροντίδας θα είναι μόνο αυξητική τα επόμενα χρόνια· λαμβάνοντας υπόψη ότι η απασχόληση και η συνεχής κατάρτιση στο χώρο εργασίας μέσω της επαγγελματοποίησης του κλάδου μπορούν να συμβάλουν σε αυξημένη ποιότητα παροχής υπηρεσιών περίθαλψης· λαμβάνοντας υπόψη ότι σε ένα ευρύτερο πλαίσιο φροντίδας και εξέλιξης πρακτικών και τεχνολογιών, οι φροντιστές συγκεντρώνουν εμπειρογνωμοσύνη η οποία πρέπει να αναγνωριστεί· λαμβάνοντας υπόψη ότι η Οδηγία 2001/23/ΕΚ περί κεκτημένων δικαιωμάτων πρέπει να εφαρμόζεται κάθε φορά που οι συμβάσεις εργαζομένων μεταβιβάζονται σε έναν πάροχο περίθαλψης·

ΚΕ. λαμβάνοντας υπόψη ότι στην Ευρωπαϊκή Ένωση τουλάχιστον 3,1 εκατομμύρια εργαζόμενοι προσωπικών και οικιακών υπηρεσιών απασχολούνται ως αδήλωτοι, χωρίς αναγνώριση και θεμελιώδη δικαιώματα των εργαζομένων, όπως οι συλλογικές διαπραγματεύσεις, η κοινωνική ασφάλιση και η κοινωνική προστασία (48)· λαμβάνοντας υπόψη ότι η αδήλωτη εργασία οδηγεί σε χαμηλότερη προστασία των εργαζομένων, διευκολύνοντας την εργασιακή εκμετάλλευση και κακοποίηση, ενώ παράλληλα συνιστά απώλεια εισοδήματος για τα κράτη μέλη· λαμβάνοντας υπόψη ότι οι συνθήκες υπό τις οποίες οι υπήκοοι τρίτων χωρών που δεν διαθέτουν έγγραφα ταυτότητας εργάζονται στον τομέα της φροντίδας αποτελούν ιδιαίτερες προκλήσεις όσον αφορά τα κοινωνικά τους δικαιώματα και την πρόσβασή τους σε αξιοπρεπείς συνθήκες εργασίας·

ΚΣΤ. λαμβάνοντας υπόψη ότι η ευρωπαϊκή πλατφόρμα κατά της αδήλωτης εργασίας έχει μετατραπεί σε μόνιμη ομάδα εργασίας της Ευρωπαϊκής Αρχής Εργασίας, με στόχο την ενίσχυση της συνεργασίας με τις αρχές των κρατών μελών για την καταπολέμηση της αδήλωτης εργασίας·

ΚΖ. λαμβάνοντας υπόψη ότι οι μελέτες δείχνουν ότι περισσότερο από το 90 % των ηλικιωμένων θα ήθελαν να ζήσουν στο σπίτι τους σε προχωρημένη ηλικία· ωστόσο, μόνο το 20 % περνούν τα τελευταία χρόνια της ζωής τους στο ιδιωτικό τους κατάλυμα και πολλοί από αυτούς ζουν σε ιδρύματα φροντίδας (49)· λαμβάνοντας υπόψη ότι υπάρχει έλλειψη υπηρεσιών περίθαλψης οι οποίες προσαρμοσμένες στις ανάγκες και προτιμήσεις των ατόμων· λαμβάνοντας υπόψη ότι αυτό απαιτεί (50) να αλλάξουν οι δομές περίθαλψης από κεντρικά ιδρύματα σε υπηρεσίες φροντίδας με επίκεντρο τον ασθενή, σε υπηρεσίες φροντίδας σε επίπεδο οικογένειας και κοινότητας, ώστε να υποστηριχθεί καλύτερα η αυτονομία των ατόμων που χρειάζονται φροντίδα και στήριξη, να προκύψουν απτά οικονομικά και κοινωνικά οφέλη και να αυξηθεί το επίπεδο ευημερίας των ληπτών φροντίδας· λαμβάνοντας υπόψη ότι η περίθαλψη σε ιδρύματα παροχής φροντίδας συχνά αποτυγχάνει να ανταποκριθεί στα πρότυπα υποστήριξης της ανεξαρτησίας των ατόμων που χρησιμοποιούν αυτές τις υπηρεσίες και συχνά συνδέεται με το τέλος της ζωής κάποιου, και δεν λαμβάνεται υπόψη ως τόπος όπου ζει κανείς με αξιοπρέπεια, ακμάζει και συμμετέχει περαιτέρω στην κοινωνική και πολιτιστική ζωή· λαμβάνοντας υπόψη ότι η αλλαγή αυτή υπήρξε ανύπαρκτη ή υπερβολικά αργή και έλλειψη πόρων και πρέπει να λαμβάνει υπόψη τις διαφορετικές ανάγκες και τα τρωτά σημεία των κοινοτήτων, όπως όσον αφορά το εισόδημα και άλλες ανισότητες· λαμβάνοντας υπόψη ότι τα κράτη μέλη θα πρέπει να επενδύσουν στην κατεύθυνση αυτή·

ΚΗ. λαμβάνοντας υπόψη ότι είναι σημαντικό να διεξαχθεί περαιτέρω έρευνα σχετικά με την κακοποίηση σε όλα τα περιβάλλοντα περίθαλψης, να υπάρξει ενημέρωση για τους παράγοντες που οδηγούν σε αυτές τις πρακτικές, να προωθηθεί η ευαισθητοποίηση, η εκπαίδευση, η ανίχνευση και η καταπολέμηση της κακοποίησης σε όλα τα επαγγέλματα του τομέα της περίθαλψης και να δημιουργηθούν δημόσιες πλατφόρμες για την αναφορά τέτοιων πρακτικών·

ΚΘ. λαμβάνοντας υπόψη ότι η αγορά εργασίας τείνει να είναι διαχωρισμένη με βάση το φύλο και υποτιμά τομείς στους οποίους οι γυναίκες αντιπροσωπεύουν το μεγαλύτερο μέρος του εργατικού δυναμικού· λαμβάνοντας υπόψη ότι το 2020 οι ακαθάριστες ωριαίες αποδοχές των γυναικών στην ΕΕ ήταν κατά μέσο όρο 13,0 % χαμηλότερες από τις αποδοχές των ανδρών (51)·

Λ. λαμβάνοντας υπόψη ότι η φροντίδα παραμένει υποτιμημένη, λαμβάνει ελάχιστη αναγνώριση, ανεπαρκή και συχνά μηδενική οικονομική αποζημίωση για τους άτυπους φροντιστές· λαμβάνοντας υπόψη ότι η υποτίμηση όσον αφορά τις αμοιβές και τις συνθήκες εργασίας, καθώς και η έλλειψη προβολής της φροντίδας και της οικιακής εργασίας, συνδέονται στενά με τους κυρίαρχους ρόλους και τα πρότυπα των φύλων των γυναικών ως φροντιστών και των ανδρών ως κερδοφόρων και με έναν φαύλο κύκλο «διπλής υποτίμησης», όπου η φροντίδα συχνά υποβαθμίζεται στις πλέον αποδυναμωμένες ομάδες της κοινωνίας λόγω της έλλειψης αξίας της και, με τη σειρά της, η δραστηριότητα της φροντίδας υποβαθμίζεται επειδή ασκείται από τις πλέον αποδυναμωμένες ομάδες και λόγω του γεγονότος ότι η κατ’ οίκον φροντίδα και άλλες υπηρεσίες προσωπικής και οικιακής φροντίδας παρέχονται εκτός κλειστών θυρών·

ΛΑ. λαμβάνοντας υπόψη ότι η αύξηση των γυναικών στον τομέα της φροντίδας συμβάλλει στο χάσμα μεταξύ των φύλων όσον αφορά την απασχόληση, τις αμοιβές και τις συντάξεις λόγω του ποσοστού των γυναικών που εργάζονται σε επίσημες και άτυπες υπηρεσίες φροντίδας και μπορεί να οδηγήσει σε αυξημένο κίνδυνο φτώχειας, καθώς και σε μείωση των φόρων που καταβάλλονται στα κράτη μέλη, με ετήσια απώλεια ΑΕΠ ύψους 370 δισεκατομμυρίων EUR για την Ευρώπη (52)·

ΛΒ. λαμβάνοντας υπόψη ότι οι γυναίκες και οι μετανάστες, ιδίως οι μετακινούμενοι εργαζόμενοι εντός και εκτός ΕΕ, κυριαρχούν στον τομέα της φροντίδας, ενώ οι γυναίκες αντιπροσωπεύουν το 76 % των 49 εκατομμυρίων καταγεγραμμένων εργαζομένων στον τομέα της φροντίδας στην ΕΕ (53) και πάνω από το 85 % σε μη αμειβόμενη φροντίδα σε όλα τα κράτη μέλη, όταν εξετάζουν το ενδεχόμενο καθημερινής και εβδομαδιαίας απασχόλησης\ (54)·

ΛΓ. λαμβάνοντας υπόψη ότι 6,3 εκατομμύρια επαγγελματίες εργάζονται σε μακροχρόνια φροντίδα, μεταξύ των οποίων οι γυναίκες (81 %) υπερεκπροσωπούνται και υπάρχουν αυξανόμενοι αριθμοί εργαζομένων ηλικίας 50 ετών και άνω, μερικής απασχόλησης, επισφαλών εργαζομένων και εργαζομένων σε πλατφόρμες, καθώς και διακινούμενων, άτυπων και μετακινούμενων εργαζομένων, συμπεριλαμβανομένων των εσωτερικών φροντιστών (το 8 % των εργαζομένων στον τομέα της φροντίδας είναι μη ιθαγενείς)· λαμβάνοντας υπόψη ότι το 2020 οι μετανάστες και οι μετακινούμενοι εργαζόμενοι αντιπροσώπευαν το 28 % των εργαζομένων προσωπικής φροντίδας (55)· λαμβάνοντας υπόψη ότι οι ελλείψεις φροντίδας σε ορισμένες περιοχές της ΕΕ επιδεινώνονται λόγω αυτής της «διαρροής φροντίδας» και του φαινομένου των παγκόσμιων αλυσίδων φροντίδας· λαμβάνοντας υπόψη ότι αυτό καθιστά αδύνατο να σκεφτόμαστε τη φροντίδα μόνο κατά μήκος των εθνικών συνόρων· λαμβάνοντας υπόψη ότι εξακολουθούν να υπάρχουν εμπόδια που παρεμποδίζουν την ελεύθερη παροχή υπηρεσιών φροντίδας στην ΕΕ· λαμβάνοντας υπόψη ότι οι εργαζόμενοι αυτοί διαδραματίζουν ουσιαστικό ρόλο στην κοινωνία τόσο όσον αφορά τη δημόσια υγεία όσο και την κοινωνική ένταξη των θεραπευόμενων που ορισμένες φορές ζουν απομονωμένοι·

ΛΔ. λαμβάνοντας υπόψη ότι, σε όλα τα κράτη μέλη, η αμοιβή στους τομείς της φροντίδας και της οικιακής εργασίας είναι πολύ χαμηλότερη από τη μέση αμοιβή και χαμηλότερη από την αμοιβή που λαμβάνουν οι εργαζόμενοι για την ίδια θέση εργασίας σε άλλους τομείς, ιδίως στον τομέα της υγειονομικής περίθαλψης (56)· λαμβάνοντας υπόψη ότι αυτό οφείλεται στην άτυπη εργασία, στη μείωση της κάλυψης των συλλογικών διαπραγματεύσεων στους εν λόγω τομείς, καθώς και στην υποτίμηση των τομέων που κυριαρχούν στις γυναίκες, όπως η φροντίδα· λαμβάνοντας υπόψη ότι οι εργαζόμενοι στον κερδοσκοπικό και μη κερδοσκοπικό τομέα συχνά δεν έχουν πρόσβαση σε εκπροσώπηση των εργαζομένων και συλλογικές διαπραγματεύσεις· λαμβάνοντας υπόψη ότι η διαφορά σε σχέση με τη μέση αμοιβή είναι μικρότερη στα κράτη μέλη με συλλογικές συμβάσεις για τμήματα του κλάδου (57)· λαμβάνοντας υπόψη ότι η εκπροσώπηση των εργαζομένων, συμπεριλαμβανομένων των συνδικαλιστικών οργανώσεων, και οι συλλογικές διαπραγματεύσεις είναι ζωτικής σημασίας για την εκπροσώπηση και την προάσπιση των δικαιωμάτων και των συμφερόντων των εργαζομένων σε όλα τα περιβάλλοντα φροντίδας, καθώς και για τη βελτίωση και τη διατήρηση προτύπων σε ολόκληρο τον τομέα της φροντίδας·

ΛΕ. λαμβάνοντας υπόψη ότι η κρίση της COVID-19 έχει επισημάνει πολλές προκλήσεις σχετικά με τους όρους και τις προϋποθέσεις απασχόλησης των εργαζομένων μακροχρόνιας φροντίδας· λαμβάνοντας υπόψη ότι οι εργαζόμενοι στη μακροχρόνια περίθαλψη διέτρεχαν ακόμη μεγαλύτερο κίνδυνο να προσβληθούν από την COVID-19 από τους εργαζόμενους στον τομέα της υγειονομικής περίθαλψης στα νοσοκομεία, λόγω έλλειψης μέσων ατομικής προστασίας και κατάλληλης εκπαίδευσης για την εφαρμογή πρωτοκόλλων μόλυνσης και άλλων δραστηριοτήτων πρόληψης·

ΛΣΤ. λαμβάνοντας υπόψη ότι, παρά το γεγονός ότι η φροντίδα είναι συναισθηματικά ευχάριστη για τη μεγάλη πλειονότητα των φροντιστών, συχνά προκαλεί αρνητικές επιπτώσεις στη σωματική και ψυχική υγεία των φροντιστών και δυσκολίες στο συνδυασμό της φροντίδας και αμειβόμενης εργασίας, κάτι που είναι ιδιαίτερα σημαντικό στην περίπτωση των γυναικών φροντιστριών (58)· λαμβάνοντας υπόψη ότι η ψυχική υγεία των επίσημων και άτυπων φροντιστών έχει επηρεαστεί δυσανάλογα κατά τη διάρκεια της πανδημίας της COVID-19· λαμβάνοντας υπόψη ότι τα προβλήματα ψυχικής υγείας έχουν αυξηθεί κατά τη διάρκεια της πανδημίας, αυξάνοντας το φόρτο φροντίδας· λαμβάνοντας υπόψη ότι η εργασία που σχετίζεται με τη φροντίδα συνδέεται συχνά με εργασία σε βάρδιες, σε σύντομο χρονικό διάστημα και με πολλές ώρες εργασίας· λαμβάνοντας υπόψη ότι οι κίνδυνοι για την υγεία και η κακή ποιότητα του χρόνου εργασίας είναι οι κύριες αιτίες σχετικά υψηλού ποσοστού απουσιών στον τομέα της μακροχρόνιας φροντίδας· λαμβάνοντας υπόψη ότι το 38 % των επαγγελματιών φροντίδας πιστεύουν ότι λόγω των δυσμενών επιπτώσεων της εργασίας τους δεν θα μπορέσουν να συνεχίσουν να εργάζονται μέχρι τα 60 τους έτη (59)·

ΛΖ. λαμβάνοντας υπόψη ότι το 33 % των εργαζομένων μακροχρόνιας φροντίδας έχουν εκτεθεί σε κάποιου είδους δυσμενή κοινωνική συμπεριφορά (συμπεριλαμβανομένης της λεκτικής κακοποίησης, των απειλών και της ταπεινωτικής συμπεριφοράς) και μόνο το 22 % των εργαζομένων σε μακροχρόνια φροντίδα αισθάνονται πολύ ικανοποιημένο με τις συνθήκες εργασίας (60)·

ΛΗ. λαμβάνοντας υπόψη ότι υπάρχουν διάφορες μορφές απασχόλησης επίσημων εσωτερικών φροντιστών, όπως μέσω εταιρειών φροντίδας ή γραφείων προσωρινής απασχόλησης και διαμεσολαβητών·

ΛΘ. λαμβάνοντας υπόψη ότι οι γυναίκες αντιπροσωπεύουν την πλειονότητα των ατόμων που λαμβάνουν φροντίδα και ότι 44 εκατομμύρια άτομα στην ΕΕ παρέχουν άτυπη μακροχρόνια φροντίδα σε μέλη της οικογένειας, γείτονες ή φίλους (61), οι περισσότεροι από τους οποίους είναι γυναίκες, και ότι το 12 % των γυναικών και το 7 % των ανδρών που παρέχουν άτυπη μακροχρόνια φροντίδα το πράττουν για περισσότερες από 40 ώρες την εβδομάδα (62)· λαμβάνοντας υπόψη ότι το 30 % των ατόμων άνω των 65 ετών ζει με δύο ή παραπάνω μη μεταδοτικές νόσους· λαμβάνοντας υπόψη ότι οι μη μεταδοτικές νόσοι ενέχουν σημαντικό και ολοένα και αυξανόμενο φόρτο για τους ασθενείς, τους φροντιστές, τις κοινωνίες και τα συστήματα υγείας·

Μ. λαμβάνοντας υπόψη ότι ο μεγάλος αριθμός των αποδεκτών φροντίδας που έχουν ανάγκη για άτυπη φροντίδα συνδέονται άμεσα με την μη διαθεσιμότητα, την αδυναμία πρόσβασης και την έλλειψη οικονομική προσιτότητας σε ποιοτικές επαγγελματικές υπηρεσίες που προσαρμόζονται στις ανάγκες τους, καθώς και ότι η προκαθορισμένη επιλογή πολλών κρατών μελών της μη αμειβόμενης άτυπης φροντίδας ως η κύρια πηγή παροχής φροντίδας (63)· λαμβάνοντας υπόψη ότι η παροχή άτυπης φροντίδας θα πρέπει να αποτελεί επιλογή και όχι αναγκαιότητα λόγω έλλειψης διαθέσιμων υπηρεσιών φροντίδας·

ΜΑ. λαμβάνοντας υπόψη ότι σημαντικό ποσοστό του τομέα της επίσημης εσωτερικής φροντίδας δραστηριοποιείται σε γκρίζα ζώνη, γεγονός που επηρεάζει την κακή ποιότητα της κατ’ οίκον φροντίδας· λαμβάνοντας υπόψη ότι υπάρχει έλλειψη δεδομένων που επιτρέπουν τον ακριβή προσδιορισμό του αριθμού των φροντιστών στη γκρίζα ζώνη·

ΜΒ. λαμβάνοντας υπόψη ότι οι γυναίκες στην ΕΕ εκτελούν 13 ώρες μη αμειβόμενης φροντίδας και οικιακής εργασίας ανά εβδομάδα από ό,τι οι άνδρες (64)· λαμβάνοντας υπόψη ότι η πρόσβαση σε προσιτές και ποιοτικές επίσημες υπηρεσίες μακροχρόνιας περίθαλψης για τα εξαρτώμενα μέλη της οικογένειας και η άνιση διανομή μη αμειβόμενης φροντίδας και των οικιακών εργασιών μεταξύ ανδρών και γυναικών αποτελούν καθοριστικούς παράγοντες για τον καθορισμό του κατά πόσον οι γυναίκες θα εισέλθουν και θα παραμείνουν στην εργασία και την ποιότητα των εργασιών που έχουν· λαμβάνοντας υπόψη ότι 7,7 εκατομμύρια γυναίκες στην ΕΕ παραμένουν εκτός αγοράς εργασίας λόγω των ευθυνών φροντίδας, σε σύγκριση με τους μόλις 450 000 άνδρες, τους και το 29 % των γυναικών που εργάζονται σε καθεστώς μερικής απασχόλησης αναφέρουν τα καθήκοντα φροντίδας ως τον βασικό λόγο που έχουν βρεθεί σε εργασία μερικής απασχόλησης (65)· λαμβάνοντας υπόψη ότι μόνο το 6 % των ανδρών δηλώνει ότι ο κύριος λόγος εργασίας σε καθεστώς μερικής απασχόλησης είναι λόγω των ευθυνών φροντίδας, σε σύγκριση με το 29 % των γυναικών και μόνο το 64 % των πατέρων στην ΕΕ παρέχουν φροντίδα σε καθημερινή βάση (66)·

ΜΓ. λαμβάνοντας υπόψη ότι οι γυναίκες αντιμετωπίζουν επίσης περισσότερες διακοπές σταδιοδρομίας, τείνουν να εργάζονται λιγότερες ώρες και είναι πιο πιθανό να βρίσκονται σε καθεστώς μερικής, επισφαλούς ή προσωρινής απασχόλησης· λαμβάνοντας υπόψη ότι ο τομεακός διαχωρισμός, η άνιση κατανομή της μη αμειβόμενης φροντίδας και των οικιακών εργασιών αντιπροσωπεύουν τις βασικές αιτίες του εμμένοντος χάσματος απασχόλησης, μισθών και συντάξεων, καθώς και του μεγαλύτερου κινδύνου φτώχειας και κοινωνικού αποκλεισμού των γυναικών· λαμβάνοντας υπόψη ότι το συνταξιοδοτικό χάσμα μεταξύ των φύλων ανέρχεται κατά μέσο όρο στο 27 % το 2020 (67)· λαμβάνοντας υπόψη ότι η ίση κατανομή της μη αμειβόμενης φροντίδας και των οικιακών εργασιών, ήτοι η ισότιμη συμμετοχή των ανδρών, έχει σαφή θετικό αντίκτυπο στο ποσοστό των γυναικών στην αμειβόμενη απασχόληση και στη μείωση του μισθολογικού χάσματος μεταξύ των δύο φύλων· λαμβάνοντας υπόψη ότι οι ευθύνες φροντίδας παιδιών αποτελούν αιτία αλλαγής στην απασχόληση για το 60 % των γυναικών σε σύγκριση με το 17 % των εργαζομένων ανδρών και οδηγούν σε μείωση των ωρών εργασίας για το 18 % των εργαζομένων γυναικών και μόλις για το 3 % των ανδρών (68)· λαμβάνοντας υπόψη ότι η διαθεσιμότητα, προσβασιμότητα και η οικονομική προσιτότητα εγκαταστάσεων παιδικής φροντίδας υψηλής ποιότητας έχουν καίρια σημασία για να μπορούν οι άνθρωποι, και ιδίως οι γυναίκες που έχουν ευθύνες φροντίδας να συμμετέχουν στην αγορά εργασίας· λαμβάνοντας υπόψη ότι οι προκλήσεις για τη δημόσια υγεία, όπως η ημικρανία, είναι συχνότερες μεταξύ των γυναικών (69) και ότι μεγάλο ποσοστό των γυναικών που πλήττονται εξακολουθούν να βρίσκονται στην πρώτη γραμμή για τη φροντίδα των παιδιών και τις οικιακές εργασίες·

ΜΔ. λαμβάνοντας υπόψη ότι αυτές οι αποκλίσεις επιβεβαιώνονται σε παγκόσμιο επίπεδο, με τις γυναίκες να αφιερώνουν κατά μέσο όρο 3,2 φορές περισσότερο χρόνο (201 εργάσιμες ημέρες το χρόνο) από τους άνδρες (63 εργάσιμες ημέρες) στη μη αμειβόμενη εργασία φροντίδας και είναι πιο έντονες στην περίπτωση των κοριτσιών και των γυναικών που ζουν σε χώρες μέσου εισοδήματος, με χαμηλότερο μορφωτικό επίπεδο, που ζουν σε αγροτικές περιοχές και με παιδιά προσχολικής ηλικίας (70)·

ΜΕ. λαμβάνοντας υπόψη ότι οι γυναίκες εκπροσωπούνται στη συντριπτική τους πλειοψηφία μεταξύ των εργαζομένων ζωτικής σημασίας (4 από τις 16 άλλες επαγγελματικές κατηγορίες που κρίνονται ζωτικής σημασίας έχουν 50 % και πλέον γυναίκες στο εργατικό τους δυναμικό στην ΕΕ) (71), όπως οι επαγγελματίες του τομέα της περίθαλψης, των οποίων τα καθήκοντα σε μεγάλο βαθμό δεν μπορούν να εκτελεστούν με τρόπους τηλεργασίας και των τομέων που έχουν πληγεί περισσότερο από την πανδημία και, ως εκ τούτου, έχουν εκτεθεί σε υψηλούς κινδύνους μετάδοσης, μεγάλο φόρτο εργασίας, διαταραγμένη ισορροπία μεταξύ επαγγελματικής και προσωπικής ζωής και απώλειας απασχόλησης· λαμβάνοντας υπόψη ότι οι συνθήκες εργασίας και διαβίωσης έχουν υπονομευθεί ιδιαίτερα για τις γυναίκες σε αμειβόμενη εργασία με μικρά παιδιά (72)·

ΜΣΤ. λαμβάνοντας υπόψη ότι η φροντίδα παραμένει ένα από τα κύρια πεδία αναπαραγωγής των έμφυλων αρχέτυπων, τα οποία ενισχύονται περαιτέρω από την έλλειψη επενδύσεων σε ποιοτικές υπηρεσίες και τις προκαταλήψεις φύλου σε άλλες πολιτικές που επηρεάζουν δυσανάλογα την αυτοδιάθεση των γυναικών στην κοινωνική και επαγγελματική ζωή, όπως το σύστημα φόρων-παροχών·

ΜΖ. λαμβάνοντας υπόψη ότι οι επιχειρήσεις κοινωνικής οικονομίας μπορούν να έχουν σημαντικό δυναμικό και να συμβάλλουν στη διευκόλυνση της επανένταξης των φροντιστών στην αγορά εργασίας·

ΜΗ. λαμβάνοντας υπόψη ότι αρκετά κράτη μέλη και περιφέρειες στην ΕΕ εξακολουθούν να μην επιτυγχάνουν τον στόχο της παροχής φροντίδας για το 90 % των παιδιών ηλικίας μεταξύ τριών ετών και ηλικίας υποχρεωτικής σχολικής φοίτησης και για το 33 % των παιδιών ηλικίας έως τριών ετών· λαμβάνοντας υπόψη ότι η έλλειψη επαρκών υποδομών που να παρέχουν ποιοτικές και προσβάσιμες υπηρεσίες για παιδιά μικρής ηλικίας, ιδίως υπηρεσίες προσχολικής ηλικίας, επηρεάζει ιδιαίτερα τα παιδιά από μειονεκτούσες οικογένειες, αντικατοπτρίζοντας σε ποσοστά εγγραφής κάτω από τον μέσο όρο των παιδιών με αναπηρίες, των παιδιών από τους Ρομά και άλλες μειονοτικές κοινότητες, των παιδιών μεταναστών, των παιδιών που ζουν σε συνθήκες φτώχειας και των παιδιών που προέρχονται από άλλες μειονεκτούσες ομάδες, τα οποία θα είχαν επωφεληθεί περισσότερο από την πρώιμη παιδική φροντίδα (73)·

ΜΘ. λαμβάνοντας υπόψη ότι, το 2020, το 24,2 % των παιδιών στην ΕΕ — σχεδόν 18 εκατομμύρια — αντιμετώπιζαν κίνδυνο φτώχειας ή κοινωνικού αποκλεισμού· λαμβάνοντας υπόψη ότι τα παιδιά από οικογένειες χαμηλού εισοδήματος, τα άστεγα παιδιά, τα παιδιά με αναπηρία, τα παιδιά που προέρχονται από οικογένειες μεταναστών, τα παιδιά από εθνοτικές μειονότητες, ιδίως Ρομά, τα παιδιά σε ιδρύματα, τα παιδιά που ζουν σε επισφαλείς οικογενειακές καταστάσεις, μονογονεϊκές οικογένειες, οικογένειες ΛΟΑΤΚΙ+ και οικογένειες στις οποίες οι γονείς εργάζονται στο εξωτερικό, αντιμετωπίζουν σοβαρές δυσκολίες, όπως την έλλειψη κατάλληλης στέγασης ή υπερπληρότητας στην κατοικία, εμπόδια στην πρόσβαση σε θεμελιώδεις και βασικές υπηρεσίες· λαμβάνοντας υπόψη ότι τα παιδιά με αναπηρία στην ΕΕ είναι δυσανάλογα πιθανότερο να τοποθετηθούν σε ιδρύματα σε σχέση με τα παιδιά χωρίς αναπηρία και φαίνεται πολύ λιγότερο πιθανό να επωφεληθούν από τις προσπάθειες μετάβασης από την ιδρυματική φροντίδα στη φροντίδα σε επίπεδο κοινότητας και οικογένειας (74)· λαμβάνοντας υπόψη ότι η ευρωπαϊκή εγγύηση για τα παιδιά είναι ένα μέσο της ΕΕ που έχει ως στόχο την πρόληψη και την καταπολέμηση της φτώχειας και του κοινωνικού αποκλεισμού, διασφαλίζοντας την ελεύθερη και αποτελεσματική πρόσβαση των παιδιών που έχουν ανάγκη σε υπηρεσίες φροντίδας ζωτικής σημασίας, όπως για παράδειγμα η προσχολική εκπαίδευση και φροντίδα, οι εκπαιδευτικές και σχολικές δραστηριότητες, η υγειονομική περίθαλψη και τουλάχιστον ένα υγιεινό γεύμα ανά σχολική ημέρα, και την αποτελεσματική πρόσβαση όλων των παιδιών που έχουν ανάγκη σε υγιεινή διατροφή και επαρκή στέγαση (75)· λαμβάνοντας υπόψη ότι η πρόσβαση σε οικονομικά προσιτή ποιοτική φροντίδα παιδιών και εκπαίδευση είναι ζωτικής σημασίας για την προσωπική ανάπτυξη και ευημερία των παιδιών· λαμβάνοντας υπόψη ότι υπάρχει σαφής θετική συσχέτιση μεταξύ της πρόσβασης σε υπηρεσίες παιδικής φροντίδας αφενός και της απασχόλησης και του εισοδήματος των ανδρών και ιδιαίτερα των γυναικών αφετέρου (76)·

Ν. λαμβάνοντας υπόψη ότι η πρόσβαση σε ποιοτικές υπηρεσίες φροντίδας, ιδίως μακροχρόνια φροντίδα, εξαρτάται όλο και περισσότερο από το ατομικό και οικογενειακό εισόδημα, τον τόπο διαμονής τους, τη διαθεσιμότητα υπηρεσιών και την ικανότητα παροχής και τη γεωγραφική διαθεσιμότητα, καθώς και από τις ελεύθερες ικανότητες των παρόχων· λαμβάνοντας υπόψη ότι δύο στα τρία άτομα που χρήζουν φροντίδας εκτιμάται ότι δεν έχουν πρόσβαση σε υπηρεσίες φροντίδας, κυρίως λόγω της μη διαθεσιμότητας και της έλλειψης της οικονομικής τους προσιτότητας (77)· λαμβάνοντας υπόψη ότι τα νοικοκυριά με χαμηλά εισοδήματα, χαμηλότερο μορφωτικό επίπεδο και τα νοικοκυριά μεταναστών αντιμετωπίζουν τις μεγαλύτερες δυσκολίες στην πρόσβαση σε επίσημες υπηρεσίες μακροχρόνιας φροντίδας στο σπίτι· λαμβάνοντας υπόψη ότι σε ολόκληρη την ΕΕ, το ένα τρίτο και σε πέντε κράτη μέλη πάνω από τα μισά νοικοκυριά, αναφέρουν ότι χρειάζονται επαγγελματικές υπηρεσίες μακροχρόνιας φροντίδας, αλλά αδυνατούν να έχουν πρόσβαση σε αυτές για οικονομικούς λόγους (78)· λαμβάνοντας υπόψη ότι η πρόσβαση στην υγειονομική περίθαλψη και τη φροντίδα θα πρέπει να είναι καθολική, αποτελεσματική, ανεξάρτητα από τις οικονομικές συνθήκες ή τη διαφορετική διαμονή ή διοικητική κατάσταση και καθεστώς τους· λαμβάνοντας υπόψη ότι τα άτομα με χαμηλότερα εισοδήματα αποτελούν ομάδα στην οποία οι ανάγκες φροντίδας κυριαρχούν (79)·

ΝΑ. λαμβάνοντας υπόψη ότι οι ψηφιακές τεχνολογίες έχουν τη δυνατότητα να υποστηρίξουν τόσο επίσημους όσο και άτυπους φροντιστές και να μειώσουν το φόρτο που αντιμετωπίζουν, για παράδειγμα, κατά τη μεταφορά ασθενών σε επισκέψεις που θα μπορούσαν να πραγματοποιηθούν ηλεκτρονικά· λαμβάνοντας υπόψη ότι μια έρευνα της Eurocarers του 2021 υποδεικνύει ότι το 78 % των άτυπων φροντιστών δεν έχει χρησιμοποιήσει ποτέ τεχνολογίες που σχετίζονται με τη φροντίδα (80)· λαμβάνοντας υπόψη ότι η ψηφιοποίηση και το διαδίκτυο των πραγμάτων στον τομέα της περίθαλψης πρέπει να λαμβάνονται υπόψη, αλλά δεν θα πρέπει να υποκαθιστούν πλήρως την αναντικατάστατη ανθρώπινη αλληλεπίδραση που σχετίζεται με την περίθαλψη· λαμβάνοντας υπόψη ότι πρέπει να ενθαρρυνθούν τα ερευνητικά και πιλοτικά έργα, προκειμένου να δοκιμαστεί η πρακτικότητα και η αποτελεσματικότητα των ψηφιακών υπηρεσιών· λαμβάνοντας υπόψη ότι οι ηλικιωμένοι, συμπεριλαμβανομένων όσων λαμβάνουν φροντίδα, αντιμετωπίζουν δυσκολίες όσον αφορά την πρόσβαση σε ψηφιακές υπηρεσίες· λαμβάνοντας υπόψη ότι η πρόσβαση σε ψηφιακές υπηρεσίες, συμπεριλαμβανομένης της πρόσβασης στον ψηφιακό γραμματισμό, θα πρέπει να θεωρείται δικαίωμα των αποδεκτών φροντίδας· λαμβάνοντας υπόψη ότι η δραστική μετάβαση στην τηλεργασία αποκάλυψε την ανάγκη για καλύτερη επιβολή, επανεξέταση και επικαιροποίηση της νομοθεσίας σχετικά με τις συνθήκες εργασίας στο ψηφιακό περιβάλλον και τη χρήση της τεχνητής νοημοσύνης στην επαγγελματική ζωή·

ΝΒ. λαμβάνοντας υπόψη ότι οι γυναίκες που αντιμετωπίζουν διατομεακές διακρίσεις αντιμετωπίζουν πρόσθετους φραγμούς στην πρόσβαση σε υπηρεσίες υγειονομικής περίθαλψης και φροντίδας, και πρέπει να δοθεί ιδιαίτερη προσοχή στην αντιμετώπιση των επιπτώσεων των σιωπηρών προκαταλήψεων στην πρόσβαση σε ιδιωτικές και δημόσιες υπηρεσίες, που δημιουργούνται λόγω των εμμενόντων στερεοτύπων και της υποεκπροσώπησης ορισμένων ομάδων στα εν λόγω ιδρύματα·

ΝΓ. λαμβάνοντας υπόψη ότι θα πρέπει να δοθεί ιδιαίτερη προσοχή στους πολύ ηλικιωμένους, προκειμένου να βοηθηθούν, όπου είναι αναγκαίο, τα άτομα που έχουν χάσει την ανεξαρτησία τους και να αποτραπεί η απομόνωσή τους·

ΝΔ. λαμβάνοντας υπόψη ότι η σημασία της πρόληψης και της γηριατρικής αποκατάστασης για την υγιή και αξιοπρεπή γήρανση πρέπει να λαμβάνεται δεόντως υπόψη·

ΝΕ. λαμβάνοντας υπόψη ότι υπάρχει ανάγκη αναμόρφωσης της νοσηλευτικής φροντίδας παρέχοντας, όπου είναι δυνατόν, δωρεάν ή οικονομικά προσιτή κατ’ οίκον νοσηλευτική υποστήριξη·

ΝΣΤ. λαμβάνοντας υπόψη ότι η αυξημένη επένδυση στην οικονομία της περίθαλψης σύμφωνα με τους στόχους βιώσιμης ανάπτυξης θα οδηγήσει σε σχεδόν 300 εκατομμύρια επιπρόσθετες θέσεις εργασίας παγκοσμίως έως το 2035 (81)· το γεγονός αυτό θα οδηγούσε στη διαμόρφωση 96 εκατομμυρίων άμεσων θέσεων εργασίας στον τομέα της φροντίδας των παιδιών, 136 εκατομμυρίων άμεσων θέσεων εργασίας στη μακροχρόνια φροντίδα και 67 εκατομμυρίων έμμεσων θέσεων εργασίας σε άλλους τομείς πέραν της φροντίδας· λαμβάνοντας υπόψη ότι αυτό το επίπεδο δημιουργίας θέσεων εργασίας θα απαιτούσε επένδυση 3,2 % του παγκόσμιου ΑΕΠ, λαμβάνοντας υπόψη το συνολικό κόστος μείον τα φορολογικά έσοδα (82)· λαμβάνοντας υπόψη ότι η Ευρωπαϊκή Επιτροπή εκτιμά ότι έως το 2030 αναμένεται να δημιουργηθούν 8 εκατομμύρια νέες θέσεις εργασίας στην ΕΕ στον τομέα της φροντίδας (83)·

ΝΖ. λαμβάνοντας υπόψη ότι η δημογραφική αλλαγή και η γήρανση του πληθυσμού που τη συνοδεύει θα αυξήσουν τη ζήτηση υπηρεσιών περίθαλψης· λαμβάνοντας υπόψη ότι οι θέσεις εργασίας της περίθαλψης δεν είναι πιθανό να αντικατασταθούν ή να μειωθούν λόγω της αυτοματοποίησης· λαμβάνοντας υπόψη ότι αυτό θα παρακινήσει την ΕΕ και τα κράτη μέλη να επενδύσουν στην οικονομία της φροντίδας αντιμετωπίζοντάς τον ως έναν πολλά υποσχόμενο τομέα δημιουργίας θέσεων εργασίας, στο πλαίσιο της ψηφιακής μετάβασης, προκειμένου να αυξηθεί ο αριθμός του εξειδικευμένου προσωπικού και να προσελκυσθούν περισσότερα άτομα στον εν λόγω τομέα·

ΝΗ. λαμβάνοντας υπόψη ότι τα πρότυπα ποιότητας για την περίθαλψη, ιδίως για τις υπηρεσίες κοινωνικής περίθαλψης, εξακολουθούν να απουσιάζουν ή είναι ανεπαρκή·

ΝΘ. λαμβάνοντας υπόψη ότι ο τομέας της περίθαλψης χρειάζεται σημαντικές επενδύσεις, πόρους και μεταρρυθμίσεις· λαμβάνοντας υπόψη ότι το 2018, το εκτιμώμενο ετήσιο επενδυτικό χάσμα στις κοινωνικές υποδομές στην Ευρώπη ήταν 100-150 δισεκατομμύρια EUR (84)· λαμβάνοντας υπόψη ότι η έκθεση για τη δημογραφική γήρανση του 2021 προβλέπει την αύξηση των δημόσιων δαπανών που απαιτούνται για την κάλυψη του κόστους μακροχρόνιας περίθαλψης και υποστήριξης έως και 2,9 % του ΑΕΠ ετησίως το 2070, σε σύγκριση με 1,7 % το 2016, ενώ το σενάριο «υγιούς γήρανσης» μπορεί να μειώσει σημαντικά το εν λόγω κόστος και η πλήρης κάλυψη των αναγκών μακροχρόνιας φροντίδας το αυξάνει σημαντικά·

Ξ. λαμβάνοντας υπόψη ότι είναι σημαντικό να κατανοήσουμε την αλληλεπίδραση μεταξύ επίσημης και άτυπης φροντίδας· λαμβάνοντας υπόψη ότι οι επίσημες υπηρεσίες περίθαλψης μπορούν να παρέχουν υποστήριξη σε άτυπους φροντιστές, για παράδειγμα, δίνοντάς τους τη δυνατότητα να πάρουν άδεια καθώς και παρέχοντάς τους εκπαίδευση· λαμβάνοντας υπόψη ότι η έλλειψη επίσημης αναγνώρισης των άτυπων φροντιστών και η σχετική έλλειψη δεδομένων για αυτούς και τις ανάγκες τους αποτελεί εμπόδιο στην εν λόγω αλληλεπίδραση·

ΞΑ. λαμβάνοντας υπόψη ότι η παροχή της περίθαλψης εξαρτάται από καλά χρηματοδοτούμενες και εύρυθμες δημόσιες υπηρεσίες και συστήματα κοινωνικής προστασίας·

ΞΒ. λαμβάνοντας υπόψη ότι υπάρχει σημαντική ποικιλομορφία στον πληθυσμό των άτυπων φροντιστών· λαμβάνοντας υπόψη ότι οι ανάγκες τους ποικίλλουν ανάλογα με το κοινωνικοοικονομικό τους πλαίσιο, τη συμμετοχή τους στην αγορά εργασίας, τις ανάγκες των ατόμων στους οποίους προσφέρουν φροντίδα και τον χρόνο που αφιερώνουν στη φροντίδα των εξαρτώμενων ατόμων·

ΞΓ. λαμβάνοντας υπόψη ότι η διάγνωση νευροεκφυλιστικών ασθενειών, όπως η νόσος του Alzheimer και άλλες μορφές νόσων εξασθένισης της μνήμης, εξακολουθεί να υστερεί στις περισσότερες ευρωπαϊκές χώρες· λαμβάνοντας υπόψη ότι υπάρχει σαφής ένδειξη ότι ο τρέχων αριθμός 9 εκατομμυρίων επιβεβαιωμένων κρουσμάτων ατόμων με άνοια θα διπλασιαστεί έως το 2050· λαμβάνοντας υπόψη ότι οι γυναίκες να επηρεάζονται δυσανάλογα από την άνοια (85)·

ΞΔ. λαμβάνοντας υπόψη ότι τον Φεβρουάριο του 2021, ο Ευρωπαίος Διαμεσολαβητής ξεκίνησε έρευνα ιδίας πρωτοβουλίας για τον ρόλο της Επιτροπής στη διαδικασία αποϊδρυματοποίησης στην ΕΕ, εστιάζοντας στην εκπλήρωση της υποχρέωσης της Επιτροπής να διασφαλίσει ότι τα κράτη μέλη χρησιμοποιούν τους πόρους της ΕΕ κατά τρόπο που προωθεί τη μετάβαση από την ιδρυματική φροντίδας προς την ανεξάρτητη διαβίωση και τη συμμετοχή στη ζωή της κοινότητας·

ΞΕ. λαμβάνοντας υπόψη ότι ο μηχανισμός που προβλέπεται από την οδηγία του 2001 για την προσωρινή προστασία ενεργοποιήθηκε για πρώτη φορά ως τρόπος αντιμετώπισης της μαζικής εισροής προσφύγων, κυρίως γυναικών με παιδιά και άλλα εξαρτώμενα άτομα, που φεύγουν από τον πόλεμο στην Ουκρανία, εξασφαλίζοντας στους εκτοπισθέντες ισάξια πρόσβαση στην αγορά εργασίας και τη στέγαση, την ιατρική βοήθεια και την πρόσβαση των παιδιών στην εκπαίδευση· λαμβάνοντας υπόψη ότι η ενεργοποίηση του προαναφερθέντος μηχανισμού θα έχει σημαντικό άμεσο αντίκτυπο στον τομέα της φροντίδας, αυξάνοντας τον αριθμό των ατόμων στην ΕΕ που χρήζουν ολοκληρωμένων και εξατομικευμένων υπηρεσιών φροντίδας, αλλά και τον αριθμό των άτυπων και επίσημων φροντιστών·

ΞΣΤ. λαμβάνοντας υπόψη ότι τα δεδομένα για την ποιότητα των υπηρεσιών περίθαλψης βασίζονται σχεδόν αποκλειστικά σε άτυπες έρευνες ικανοποίησης πελατών·

ΞΖ. λαμβάνοντας υπόψη ότι οι δυσκολίες που σχετίζονται με την παροχή επαρκούς, αξιοπρεπούς και οικονομικά προσιτής στέγασης, ειδικά για ηλικιωμένους, μεμονωμένα άτομα, άτομα με αναπηρία, άτομα που έρχονται αντιμέτωπα με τον κίνδυνο της φτώχειας και του κοινωνικού αποκλεισμού, οικογένειες με μικρά παιδιά και μονογονεϊκές οικογένειες, εμποδίζουν σημαντικά την πρόσβαση σε ποιοτικές υπηρεσίες περίθαλψης·

ΞΗ. λαμβάνοντας υπόψη ότι σε 11 χώρες του ΟΟΣΑ, οι μέσοι μισθοί των εργαζομένων μακροχρόνιας περίθαλψης είναι μόλις 9 EUR ανά ώρα, ενώ οι μισθοί των εργαζομένων στα νοσοκομεία, η πλειοψηφία των οποίων είναι άνδρες, κυμαίνεται κατά μέσο όρο στα 14 EUR ανά ώρα (86)·

ΞΘ. λαμβάνοντας υπόψη ότι περισσότεροι από τους μισούς εργαζόμενους στον τομέα της φροντίδας δηλώνουν ότι δεν βγάζουν αρκετά χρήματα προκειμένου να καλύψουν βασικές ανάγκες, όπως η στέγαση και η τροφή, και το 31 % δεν έχει επαρκή πρόσβαση σε μέσα ατομικής προστασίας (87)·

Ο. λαμβάνοντας υπόψη ότι η πλειονότητα των εργαζομένων στον τομέα της φροντίδας δεν αμείβονται καλά ώστε να έχουν αξιοπρεπές επίπεδο διαβίωσης για τους ίδιους και τις οικογένειές τους (88)·

Μια Ευρώπη που νοιάζεται

1. επισημαίνει ότι είναι ζωτικής σημασίας να διασφαλιστεί η αξιοπρέπεια, η ανεξαρτησία, η αυτονομία, η ευημερία και η συμμετοχή στην κοινωνική ζωή μέσω ποιοτικής φροντίδας καθ’ όλη τη διάρκεια της ζωής, από την προσχολική φροντίδα και εκπαίδευση, έως τις υπηρεσίες φροντίδας για τους ηλικιωμένους και τη στήριξη των ατόμων με αναπηρία, λαμβάνοντας υπόψη ότι οι άνθρωποι είναι αλληλεξαρτώμενοι και ότι οποιοσδήποτε μπορεί να χρειάζεται φροντίδα σε κάποια στιγμή της ζωής του·

2. υπογραμμίζει τη σημασία της προσβασιμότητας και της διαθεσιμότητας της δημόσιας περίθαλψης, καθώς και την ποιότητα, την προσβασιμότητα, τη διαθεσιμότητα, την οικονομική προσιτότητα και την επάρκεια της φροντίδας, και ότι όλα τα άτομα που έχουν ανάγκη φροντίδας και οι φροντιστές τους θα πρέπει να έχουν το δικαίωμα πραγματικής επιλογής όσον αφορά τις υπηρεσίες φροντίδας που είναι κατάλληλες για αυτούς και τις οικογένειές τους και τη μορφή τους (οικογενειακή φροντίδα, φροντίδα σε επίπεδο τοπικής κοινότητας, φροντίδα με επίκεντρο τον ασθενή, εξατομικευμένη φροντίδα ή άλλες μορφές), τον τόπο παροχής και την έντασή της, με ιδιαίτερη προσοχή στην παροχή και την πρόσβαση όσων ζουν σε απομακρυσμένες περιοχές (433), όπως αγροτικές περιοχές ή εξόχως απόκεντρες περιοχές· θεωρεί ότι οι επενδύσεις στην παροχή ποιοτικών δημόσιων και κοινωνικών υπηρεσιών αποτελούν βασικούς μοχλούς για την πρόληψη της μεταφοράς μειονεκτημάτων από γενιά σε γενιά·

3. σημειώνει ότι η φροντίδα και οι διαφορετικές προσεγγίσεις πολιτικής της πρέπει να αναπτυχθούν και να επανασχεδιαστούν ανάλογα με τις ανάγκες των ατόμων, αναγνωρίζει ότι τα μοντέλα και τα πρότυπα οργάνωσης της φροντίδας διαφέρουν στα κράτη μέλη και τονίζει το δικαίωμα κάθε ατόμου να επιλέγει τις πλέον κατάλληλες ποιοτικές υπηρεσίες φροντίδας για την ατομική του κατάσταση και την ανάγκη εξασφάλισής της από τα κράτη μέλη και την ΕΕ σε όλες τις πολιτικές της· επισημαίνει ότι, σύμφωνα με την αρχή 18 του ευρωπαϊκού πυλώνα κοινωνικών δικαιωμάτων (ΕΠΚΔ), «Κάθε άνθρωπος έχει δικαίωμα σε οικονομικά προσιτές υπηρεσίες μακροχρόνιας φροντίδας καλής ποιότητας, ιδίως σε υπηρεσίες φροντίδας σε επίπεδο οικογένειας και τοπικής κοινότητας», και τονίζει ότι, προκειμένου να τηρηθεί αυτή η αρχή, η παροχή φροντίδας θα πρέπει να επεκταθεί·

4. σημειώνει ότι οι γυναίκες αντιπροσωπεύουν την πλειονότητα του εργατικού δυναμικού (76 %) στον τομέα της επίσημης φροντίδας και εκτελούν το κύριο μέρος της άτυπης παροχής φροντίδας, ενώ αντιπροσωπεύουν επίσης την πλειονότητα των αποδεκτών φροντίδας, ότι η φροντίδα παραμένει υποτιμημένη, μη αναγνωρισμένη και εγγυάται ανεπαρκή ή συχνά μηδενική οικονομική αποζημίωση για τους φροντιστές και ότι αυτή η υποτίμηση όσον αφορά τις αμοιβές, τις συνθήκες εργασίας και την έλλειψη προβολής συνδέεται στενά με την αύξηση των γυναικών στον τομέα λόγω του υψηλού ποσοστού των γυναικών που εργάζονται σε επίσημες και άτυπες υπηρεσίες φροντίδας· επισημαίνει ότι αυτή η πτυχή του φύλου πρέπει να λαμβάνεται υπόψη κατά τον σχεδιασμό στρατηγικών και πολιτικών περίθαλψης·

5. εκφράζει την ανησυχία του για τον αντίκτυπο των διαρθρωτικών περιορισμών και των οικονομικών περιορισμών στο είδος των υπηρεσιών φροντίδας που διατίθενται στα άτομα και αναγνωρίζει ότι η ενσωμάτωση της φροντίδας σε ολόκληρη την Ευρώπη είναι περιορισμένη λόγω έλλειψης κατάλληλων κινήτρων και δομών·

6. τονίζει τη σημασία μιας ολοκληρωμένης και βασισμένης σε δικαιώματα προσέγγισης της κοινής ευρωπαϊκής δράσης στον τομέα της φροντίδας, η οποία θα δίνει ίση προσοχή στις σωματικές, ψυχικές, ψυχολογικές και κοινωνικές, προσωπικές ανάγκες και ανάγκες του νοικοκυριού των ανθρώπων· τονίζει ότι είναι σημαντικό να ανοίξει ο δρόμος για μια πιο συνεκτική προσέγγιση μεταξύ των συστημάτων υγείας και των κοινωνικών συστημάτων, καθώς και μεταξύ της επίσημης και της άτυπης φροντίδας και του συντονισμού μεταξύ των τοπικών, περιφερειακών και εθνικών πολιτικών φροντίδας εντός των κρατών μελών της ΕΕ, παράλληλα με την οριζόντια και τομεακή ολοκλήρωση·

7. υπογραμμίζει την ανάγκη ανάπτυξης μιας φιλόδοξης και χωρίς αποκλεισμούς ευρωπαϊκής στρατηγικής για τη φροντίδα, η οποία θα διασφαλίζει ισότιμη πρόσβαση στη φροντίδα για όλους, με ιδιαίτερη προσοχή στα άτομα που βρίσκονται σε ευάλωτη κατάσταση, και θα συμβάλλει στην κοινωνική δικαιοσύνη·

8. θεωρεί ότι η πρόληψη είναι καίριας σημασίας· ζητά η πρωτοβάθμια δευτεροβάθμια και τριτοβάθμια πρόληψη ( 89 ) , συμπεριλαμβανομένης της κατάλληλης χρήσης της σχετικής εκπαίδευσης και ενημέρωσης, του προσυμπτωματικού ελέγχου, του έγκαιρου εντοπισμού, της πρόληψης και της κατάλληλης παρακολούθησης των μη μεταδοτικών ασθενειών (ΜΜΑ), να συγκαταλέγονται στις συνιστώσες μιας ολιστικής ευρωπαϊκής στρατηγικής για τη φροντίδα· παροτρύνει την Επιτροπή να υιοθετήσει μια ολοκληρωμένη και ολιστική προσέγγιση όσον αφορά τη φροντίδα·

9. παροτρύνει την Επιτροπή να ενισχύσει την ανθεκτικότητα και την ανάπτυξη ικανοτήτων της ΕΕ σε κρίσεις στον τομέα της υγείας· παροτρύνει την Επιτροπή να προωθήσει την έρευνα και την καινοτομία, καθορίζοντας τομείς προτεραιότητας για τη μελλοντική έρευνα και ανάπτυξη με βάση τις τρέχουσες και μελλοντικές ασθένειες, καθώς και την περαιτέρω ανάπτυξη ευκαιριών που σχετίζονται με τον τομέα της φροντίδας, μεταξύ άλλων για ιδιωτικούς φορείς·

10. τονίζει ότι η προώθηση ενός μοντέλου ισότητας μεταξύ γυναικών και ανδρών όσον αφορά τις αμοιβές που λαμβάνουν και τα καθήκοντα φροντίδας που αναλαμβάνουν, όπου άνδρες και γυναίκες συμμετέχουν εξίσου σε αμειβόμενη εργασία στην αγορά εργασίας και μη αμειβόμενη εργασία σε οικιακές ευθύνες και ευθύνες φροντίδας, θα πρέπει να αποτελεί στόχο όλων των δράσεων της ΕΕ στον τομέα της φροντίδας, των αγορών εργασίας και των κοινωνικών υπηρεσιών· υπενθυμίζει τη σημασία της εφαρμογής της ενσωμάτωσης της διάστασης των δύο φύλων σε όλες τις πολιτικές·

11. καλεί την Επιτροπή και τα κράτη μέλη να επενδύσουν στον τομέα της φροντίδας, να ενισχύσουν και να διασφαλίσουν βιώσιμες, αυξημένες και επαρκείς επενδύσεις και χρηματοδότηση για τη διασφάλιση της ισότιμης πρόσβασης των ατόμων που χρήζουν φροντίδας σε οικονομικά προσιτή και επαρκώς στελεχωμένη ποιοτική φροντίδα και οικιακές υπηρεσίες, καθώς και σε μια ενεργό και ικανοποιητική επαγγελματική ζωή για τους φροντιστές με επαρκείς μισθούς που παρέχουν αξιοπρεπή διαβίωση και ευκαιρίες σταδιοδρομίας στον τομέα μέσω της πιστοποίησης και της επικύρωσης δεξιοτήτων·

12. καλεί την Επιτροπή και τα κράτη μέλη να βελτιώσουν τη διαθεσιμότητα χρηματοδότησης για όλα τα είδη υπηρεσιών φροντίδας και να αξιοποιήσουν με τον καλύτερο δυνατό τρόπο τα ευρωπαϊκά διαρθρωτικά και επενδυτικά ταμεία για επενδύσεις στην παιδική μέριμνα και τη φροντίδα ηλικιωμένων και άλλων ατόμων που χρήζουν φροντίδας, μέσω του ΕΚΤ+, του InvestEU και άλλων χρηματοδοτικών μέσων που ενθαρρύνουν τις κοινωνικές επενδύσεις, καθώς και του Μηχανισμού Ανάκαμψης και Ανθεκτικότητας, του προγράμματος EU4Health και των Ευρωπαϊκών Διαρθρωτικών και Επενδυτικών Ταμείων για επενδύσεις σε δημόσια εγγυημένη φροντίδα και για τη διευκόλυνση προσβάσιμων και οικονομικά προσιτών υπηρεσιών για όλους· καλεί την Επιτροπή να μετρήσει και να δημιουργήσει συνέργειες με την ισότητα των φύλων, την ένταξη ατόμων από ευάλωτες ομάδες και τα πρότυπα που ορίζονται για επενδύσεις στην ψηφιακή και πράσινη μετάβαση, για παράδειγμα για τη στήριξη του οικολογικού προσανατολισμού της περίθαλψης και των έργων περίθαλψης και να ξεκινήσει μια πρωτοβουλία για την περιβαλλοντικά βιώσιμη περίθαλψη, λαμβάνοντας υπόψη ότι οι υποδομές περίθαλψης έχουν σημαντικές αρνητικές περιβαλλοντικές επιπτώσεις που πρέπει να επιλυθούν και να μετριαστούν, στο πλαίσιο των κατευθυντήριων αρχών· καλεί την Επιτροπή να αναπτύξει κατευθυντήριες γραμμές και έναν χάρτη πορείας για κοινά πρότυπα για τα κράτη μέλη στο πλαίσιο αυτό· καλεί την Ευρωπαϊκή Τράπεζα Επενδύσεων να εξετάσει το ενδεχόμενο να συμπεριλάβει στον ετήσιο προϋπολογισμό της την ανάπτυξη του τομέα της φροντίδας και της οικονομίας της φροντίδας στο πλαίσιο της εφαρμογής της δικής της στρατηγικής για την ισότητα των φύλων και την οικονομική χειραφέτηση των γυναικών·

13. ζητά μια ειδική δέσμη επενδύσεων για την προώθηση του τομέα της φροντίδας και της οικονομίας της φροντίδας στην ΕΕ, καθώς και για τη διασφάλιση του συντονισμού μεταξύ των διαφόρων προγραμμάτων και πρωτοβουλιών για την αποτελεσματική εφαρμογή της στρατηγικής· ζητά για ακόμη μια φορά την ανάπτυξη εργαλείων για τη συνεκτίμηση της διάστασης του φύλου στον προϋπολογισμό στο ΠΔΠ και σε συναφή προγράμματα που επιτρέπουν τον εντοπισμό της ειδικής χρηματοδότησης που διατίθεται για την προαγωγή της ισότητας των φύλων·

14. υπενθυμίζει τις υποχρεώσεις και τις δεσμεύσεις της ΕΕ και των κρατών μελών για τη μετάβαση από διαχωρισμένα ιδρύματα στη φροντίδα σε επίπεδο κοινότητας και οικογένειας και την προώθηση διαφορετικών μοντέλων ανεξάρτητης διαβίωσης και στήριξης· καλεί τα κράτη μέλη να χρησιμοποιήσουν τα διαθέσιμα ευρωπαϊκά και εθνικά κονδύλια για να επιταχύνουν τη μετάβαση αυτή και να στηρίξουν την ατομική αυτονομία και την ανεξάρτητη διαβίωση, υποστηρίζοντας τρόπους για την ενίσχυση της ανεξαρτησίας, όπως η οικιακή προσαρμογή ή η εγκατάσταση ψηφιακών συστημάτων ανίχνευσης και υποστηρικτικών τεχνολογιών στο σπίτι, με πλήρη σεβασμό των διατάξεων και των στόχων της UNCRPD· παροτρύνει την Επιτροπή να λάβει αποτελεσματικά μέτρα για να διασφαλίσει ότι τα κονδύλια της ΕΕ χρησιμοποιούνται για τη μετάβαση από την ιδρυματική φροντίδα στη φροντίδα σε επίπεδο κοινότητας και οικογένειας, διασφαλίζοντας παράλληλα την οικογενειακή φροντίδα σε όλη της την πολυμορφία·

15. υπογραμμίζει ότι, προκειμένου να μειωθεί η αδήλωτη εργασία στην επίσημη περίθαλψη, είναι σημαντικό να παρέχεται δημόσια χρηματοδότηση για πραγματικούς παρόχους υπηρεσιών περίθαλψης στα συστήματα κοινωνικής ασφάλισης ή μέσω φορολογικών δαπανών, η οποία θα καταστήσει τη νόμιμη και αμερόληπτη παροχή υπηρεσιών περίθαλψης οικονομικά προσιτή·

16. καλεί τα κράτη μέλη να εξασφαλίσουν καθολική κάλυψη υγείας, να αυξήσουν τις επενδύσεις στην υγειονομική περίθαλψη και να θέσουν σε προτεραιότητα τη χρηματοδότηση προς τις υπηρεσίες φροντίδας που βασίζονται στις τοπικές κοινότητες και την πρωτοβάθμια περίθαλψη· καλεί τα κράτη μέλη να άρουν επειγόντως τα υφιστάμενα εμπόδια στην υγειονομική περίθαλψη για όλους, συμπεριλαμβανομένων των μεταναστών χωρίς έγγραφα ταυτότητας, με ιδιαίτερη προσοχή στις γυναίκες που αντιμετωπίζουν διατομεακές διακρίσεις· ζητά να εξασφαλιστούν υψηλότερες και δίκαιες αμοιβές, καθώς και αξιοπρεπείς συνθήκες εργασίας για τους εργαζόμενους στον τομέα της περίθαλψης, τους βοηθούς υγειονομικής περίθαλψης και το λοιπό προσωπικό υποστήριξης·

17. τονίζει ότι σημαντικό ποσοστό των μοντέλων, των υπηρεσιών και των εγκαταστάσεων φροντίδας βασίζονται σε ένα θεσμοθετημένο και παρωχημένο μοντέλο που δεν πληροί τα σύγχρονα ποιοτικά κριτήρια και δεν ανταποκρίνεται στις σωματικές, κοινωνικές και ψυχολογικές ανάγκες και επιθυμίες των αποδεκτών φροντίδας· επισημαίνει ότι τα άτομα που χρήζουν φροντίδας θα πρέπει να τεθούν στο επίκεντρο των σχεδίων φροντίδας σε όλα τα στάδια του σχεδιασμού, της εφαρμογής και της αξιολόγησης των πολιτικών και των υπηρεσιών φροντίδας, μέσω της διερεύνησης καινοτόμων λύσεων, νέων μοντέλων και εργαλείων για την παροχή φροντίδας, της προώθησης της κοινωνικής ένταξης και της πολυγενεακής κατανόησης για τις ατομικές ανάγκες των ατόμων που χρήζουν φροντίδας, με στόχο τη μετάβαση από την ιδρυματική φροντίδα στη φροντίδα σε επίπεδο οικογένειας και κοινότητας και την προώθηση διαφόρων μοντέλων ανεξάρτητης διαβίωσης και στήριξης·

18. πιστεύει ότι η περίθαλψη με επίκεντρο τον ασθενή και η εξατομικευμένη φροντίδα είναι απαραίτητη για τη διασφάλιση της αξιοπρέπειας των αποδεκτών φροντίδας και των φροντιστών τους, καθώς και για την πλήρη συμμετοχή και ένταξή τους στην κοινότητα· τονίζει ότι αυτή η μετάβαση προς μια ανθρωποκεντρική προσέγγιση απαιτεί αυξημένη ενσωμάτωση της φροντίδας σε πιο ολιστικές οδούς φροντίδας, ώστε να βελτιωθούν οι παροχές στους αποδέκτες φροντίδας, καθώς και η ποιότητα της φροντίδας·

19. τονίζει την ανάγκη να αξιοποιηθούν πλήρως οι ψηφιακές λύσεις για τη στήριξη των ατόμων που χρειάζονται φροντίδα ώστε να ζήσουν ανεξάρτητη και αυτόνομη ζωή, την ανάγκη να βελτιωθεί ο σεβασμός του δικαιώματός τους στην αυτοδιάθεση, να αναπτυχθεί αυτονομία τόσο για τους επαγγελματίες φροντίδας όσο για τους αποδέκτες φροντίδας, μέσω εξατομικευμένης προσέγγισης στον σχεδιασμό και την κατάρτιση του προϋπολογισμού της περίθαλψης, συμπεριλαμβανομένης της εξατομικευμένης υγειονομικής περίθαλψης και της φροντίδας με επίκεντρο τον άνθρωπο μέσω κατάλληλων εργαλείων, και, παράλληλα, να διασφαλιστεί ότι υπάρχει ποιοτική ανθρώπινη επαφή για τα άτομα που χρήζουν φροντίδας και στήριξης·

20. πιστεύει ότι η ανάπτυξη της φροντίδας θα πρέπει να λαμβάνει υπόψη όλες τις κατηγορίες χρηστών και τις διαφορές τους· δηλώνει ότι οι εν λόγω φορείς σχεδιασμού, προγραμματισμού και παροχής υπηρεσιών φροντίδας έχουν την ευθύνη να γνωρίζουν αυτές τις ανάγκες, την ενδυνάμωση των χρηστών των υπηρεσιών και τη σημασία μιας προσέγγισης με βάση τον χρήστη για την ανάπτυξη υπηρεσιών και ότι οι υπηρεσίες φροντίδας για ηλικιωμένους και άτομα με αναπηρία πρέπει να σχεδιάζονται και να αναπτύσσονται με τη συμμετοχή των χρηστών·

21. καλεί τα κράτη μέλη να ανταλλάσσουν πληροφορίες και βέλτιστες πρακτικές με σκοπό την ανάπτυξη ενός κοινού ευρωπαϊκού πλαισίου ποιότητας για την επίσημη και άτυπη φροντίδα, το οποίο θα βασίζεται στα δικαιώματα ανεξαρτησίας, αυτονομίας και ευημερίας και θα είναι εμπνευσμένο, μεταξύ άλλων, από το πλαίσιο του ΠΟΥ για την υποστήριξη των χωρών που επιτυγχάνουν μια ολοκληρωμένη συνέχεια μακροχρόνιας περίθαλψης, θα περιλαμβάνει όλα τα περιβάλλοντα περίθαλψης, θα ενθαρρύνει την ανοδική κοινωνική σύγκλιση, θα εγγυάται ίσα δικαιώματα για όλους τους πολίτες και θα ενισχύει την ποιότητα ζωής·

22. καλεί την Επιτροπή να υποστηρίξει τα κράτη μέλη στη βελτίωση των υποδομών συλλογής δεδομένων τους σύμφωνα με το παρόν πλαίσιο ποιότητας·

23. ζητά επιπλέον την ανταλλαγή βέλτιστων πρακτικών σχετικά με τον καλύτερο τρόπο στήριξης ομάδων με ιδιαίτερες ανάγκες φροντίδας (όπως οι μονογονεϊκές οικογένειες που είναι κυρίως γυναίκες, οι γονείς με παιδιά με σοβαρές ασθένειες και οι ηλικιωμένοι)·

24. τονίζει ότι η αύξηση των αναγκών φροντίδας απαιτεί κοινή προσέγγιση της ΕΕ και ζητά μια συγκεκριμένη ευρωπαϊκή στρατηγική για την προληπτική υγειονομική περίθαλψη ως μέρος της λύσης στην αυξανόμενη πίεση που ασκείται στο σύστημα υγειονομικής περίθαλψης· σημειώνει ότι οι υπηρεσίες φροντίδας θα πρέπει να αναπτυχθούν κατά τρόπο ώστε να ενισχυθεί η συνέχεια της φροντίδας, η προληπτική υγειονομική περίθαλψη, η αποκατάσταση και η ανεξάρτητη διαβίωση και υπογραμμίζει τη σημασία των προγραμμάτων για τη διά βίου προαγωγή της υγείας και την εκπαίδευση, την πρόληψη των ασθενειών και την τακτική εξέταση, σε συνδυασμό με αποτελεσματικότερα προγράμματα υγειονομικής περίθαλψης για την τόνωση της διαδικασίας υγιούς γήρανσης· καλεί την Επιτροπή και τα κράτη μέλη να συμμετάσχουν ενεργά στη δεκαετία υγιούς γήρανσης της ΠΟΥ καταρτίζοντας σχέδια για την υγιή γήρανση στην ΕΕ που θα καλύπτουν την πρόσβαση σε υπηρεσίες υγείας και περίθαλψης, καθώς και στρατηγικές για την προαγωγή και την πρόληψη της υγείας·

25. καλεί την Επιτροπή να αναλάβει ηγετικό ρόλο στον τομέα της φροντίδας, θέτοντας φιλόδοξους στόχους σε επίπεδο ΕΕ για τη χρηματοδότηση, την πρόσβαση, την ποιότητα, την αποτελεσματικότητα και τη βιωσιμότητα των υπηρεσιών φροντίδας, σε διαβούλευση με τα κράτη μέλη, καθώς και με τα σχετικά ενδιαφερόμενα μέρη, συμπεριλαμβανομένων των κοινωνικών εταίρων, και να αναπτύξει εναρμονισμένους ορισμούς και δείκτες για την αξιολόγηση αυτών των στόχων για τα παιδιά, τους ηλικιωμένους ή τα άτομα με αναπηρία·

26. υπογραμμίζει την ανάγκη ενός πίνακα αποτελεσμάτων για την παρακολούθηση της εφαρμογής του δικαιώματος ποιοτικής φροντίδας σε δημόσιο, ιδιωτικό, επίσημο και άτυπο πλαίσιο·

27. υπενθυμίζει ότι η ΕΕ θα πρέπει να αξιοποιήσει το πλαίσιο των 5R της ΔΟΕ για την αξιοπρεπή εργασία φροντίδας (αναγνώριση, μείωση και αναδιανομή της μη αμειβόμενης εργασίας φροντίδας, επιβράβευση της αμειβόμενης εργασίας φροντίδας) σε συνδυασμό με τη διασφάλιση της εκπροσώπησης των εργαζομένων στον τομέα της φροντίδας, του κοινωνικού διαλόγου και των συλλογικών διαπραγματεύσεων·

28. υπενθυμίζει ότι θα πρέπει να σημειωθεί πρόοδος προς την κατεύθυνση της οικονομίας φροντίδας που υιοθετεί μια ολοκληρωμένη, ολιστική, ευαισθητοποιημένη ως προς τη διάσταση του φύλου και διά βίου προσέγγιση της φροντίδας· τονίζει ότι αυτό θα πρέπει να περιλαμβάνει νομοθετικά μέτρα και επενδύσεις σε επίπεδο ΕΕ, προκειμένου να προωθηθούν επίσης αξιοπρεπείς συνθήκες εργασίας και ελκυστικότητα της εργασίας στον τομέα της φροντίδας·

29. τονίζει τη σημασία να επισημανθεί η ανάγκη για μια ευρωπαϊκή προσέγγιση της φροντίδας στα συμπεράσματα επακολούθησης της Διάσκεψης για το Μέλλον της Ευρώπης, καθώς η φροντίδα αποτελεί βασικό τομέα για το μέλλον της Ευρώπης·

30. καλεί την Επιτροπή να παρουσιάσει μια φιλόδοξη, ισχυρή και διαχρονική ευρωπαϊκή στρατηγική για τη φροντίδα που θα βασίζεται στο δικαίωμα όλων σε οικονομικά προσιτή, προσβάσιμη και υψηλής ποιότητας φροντίδα, καθώς και σε άλλες αρχές που ορίζονται στον ΕΠΚΔ και στα στρατηγικά έγγραφα της ΕΕ, και στα ατομικά δικαιώματα και ανάγκες τόσο των αποδεκτών φροντίδας όσο και των φροντιστών, και η οποία θα καλύπτει ολόκληρη τη διάρκεια της ζωής, στοχεύοντας και ανταποκρινόμενη στις ανάγκες των ατόμων σε κρίσιμες περιόδους καθ’ όλη τη διάρκεια της ζωής τους, θέτοντας τις βάσεις για τη συνέχεια των υπηρεσιών φροντίδας καθ’ όλη τη διάρκεια της ζωής, και ενισχύοντας την αλληλεγγύη μεταξύ των γενεών·

31. τονίζει ότι η στρατηγική αυτή θα πρέπει να βασίζεται σε αξιόπιστα, ολοκληρωμένα και συγκρίσιμα δεδομένα, προσβάσιμα στο κοινό, σχετικά με την κατάσταση και τις κατηγορίες τόσο των φροντιστών όσο και των αποδεκτών φροντίδας, ανά φύλο, ηλικία, εθνικότητα, εθνοτική καταγωγή ( 90 ) , αναπηρία, κοινωνικοοικονομική κατάσταση, διαθεσιμότητα και οικονομική προσιτότητα, είδος παρεχόμενης ή λαμβανόμενης φροντίδας και διαφορετικά περιβάλλοντα φροντίδας (ιδιωτικά ή δημόσια, ιδρυματικά ιδρύματα, οικογένειες ή κοινότητες) και να περιλαμβάνει συγκεκριμένους και προοδευτικούς στόχους με χρονοδιάγραμμα και δείκτες για την αξιολόγηση της προόδου και την αντιμετώπιση των ανισοτήτων, λαμβάνοντας υπόψη τις ανάγκες φροντίδας στις ευρωπαϊκές κοινωνίες· επαναλαμβάνει την έκκληση προς την Επιτροπή και τα κράτη μέλη να επικαιροποιήσουν το στατιστικό πλαίσιο για τη συλλογή αξιόπιστων, συγκρίσιμων και αναλυτικών δεδομένων, διασφαλίζοντας παράλληλα τον πλήρη σεβασμό των προτύπων για την ιδιωτική ζωή και τα θεμελιώδη δικαιώματα· καλεί την Επιτροπή να αναπτύξει κεντρικά διαχειριζόμενες λεπτομερείς μελέτες διάθεσης του χρόνου, οι οποίες αναλύονται με βάση τις προαναφερθείσες παραμέτρους, και να αξιολογήσει την αξία της μη αμειβόμενης εργασίας στα κράτη μέλη·

32. τονίζει την ανάγκη διαβούλευσης με όλους τους σχετικούς ενδιαφερόμενους φορείς σε ενωσιακό, εθνικό και τοπικό επίπεδο, συμπεριλαμβανομένων των εκπροσώπων των άτυπων φροντιστών και των οργανώσεων ασθενών, κατά την προετοιμασία της ευρωπαϊκής στρατηγικής για τη φροντίδα, προκειμένου να ληφθεί υπόψη η ποικιλομορφία των καταστάσεων και των αναγκών τους, και τονίζει ότι η στρατηγική θα πρέπει να προσδιορίζει τις ομάδες-στόχους της·

33. καλεί την Επιτροπή να συμπεριλάβει ολοκληρωμένα μέτρα κατά της βίας και της παρενόχλησης, ιδίως όσον αφορά την καταπολέμηση κάθε μορφής κακοποίησης ηλικιωμένων και καταχρηστικών πράξεων κατά των φροντιστών στην ευρωπαϊκή στρατηγική για τη φροντίδα, προκειμένου να καταπολεμηθούν ανησυχητικά φαινόμενα, όπως η μη παροχή βοήθειας, η παραμέληση και η αδικαιολόγητη χρήση φυσικών ή χημικών περιορισμών, ιδίως στον τομέα της μακροχρόνιας φροντίδας και στήριξης· καλεί τα κράτη μέλη να αναπτύξουν κατάρτιση για τους άτυπους και επίσημους φροντιστές με σκοπό την πρόληψη, την απαγόρευση και την καταπολέμηση της βίας και της παρενόχλησης που συνδέεται με την παροχή φροντίδας, καθώς και να θεσπίσουν ανεξάρτητους και αποτελεσματικούς μηχανισμούς για την καταγγελία και την επανόρθωση της βίας και της παρενόχλησης·

34. καλεί τα κράτη μέλη να διασφαλίσουν ότι οι δεσμευμένες επενδύσεις για την οικονομία της φροντίδας περιλαμβάνονται στα (αναθεωρημένα) εθνικά σχέδια ανάκαμψης και ανθεκτικότητας, στα ταμεία συνοχής και σε όλα τα άλλα σχετικά χρηματοδοτικά μέσα της ΕΕ·

35. υπογραμμίζει ότι η αναδυόμενη οικονομία της τρίτης ηλικίας θα μπορούσε να μετατραπεί σε έναν από τους κύριους οικονομικούς μοχλούς, ιδίως στις αγροτικές περιοχές, και θα μπορούσε να παράσχει ευκαιρίες στους τομείς της υγείας και της μακροχρόνιας περίθαλψης για προσφορά περίθαλψης υψηλής ποιότητας με αποτελεσματικότερο τρόπο·

36. καλεί την Επιτροπή της ΕΕ να καθιερώσει μια Ημέρα Ισότιμης Παροχής Φροντίδας της ΕΕ, κάθε 29 Φεβρουαρίου δίσεκτου έτους, προκειμένου να ευαισθητοποιήσει σχετικά με την υποεκτίμηση και την αορατότητα της φροντίδας και των φροντιστών στις κοινωνίες μας·

37. καλεί την Επιτροπή και τα κράτη μέλη, παράλληλα με την ανταπόκριση στις άμεσες ανάγκες φροντίδας, να υιοθετήσουν τις πολιτικές και τα μέτρα για την αντιμετώπιση των αιτιών, όπως η φτώχεια, ο κοινωνικός αποκλεισμός και άλλοι διαρθρωτικοί φραγμοί που εμποδίζουν την καθολική και ισότιμη πρόσβαση στην ποιοτική φροντίδα, πρωτίστως των προκλήσεων που σχετίζονται με την απασχόληση, την εκπαίδευση και την κατάρτιση, καθώς και την αξιοπρεπή και οικονομικά προσιτή στέγαση·

Ποιοτική φροντίδα για κάθε παιδί

38. χαιρετίζει τα σχέδια της Επιτροπής για την αναθεώρηση των στόχων της Βαρκελώνης στο πλαίσιο της δέσμης της ευρωπαϊκής στρατηγικής για τη φροντίδα· ζητά να ενθαρρυνθεί η ανοδική σύγκλιση και να πραγματοποιηθούν περισσότερες επενδύσεις σε υψηλής ποιότητας δημόσια μέριμνα για κάθε παιδί στην ΕΕ, μεταξύ άλλων με την αναθεώρηση των στόχων και τη σημαντική αύξηση του επιπέδου φιλοδοξίας όσον αφορά την προσβασιμότητα σε ποιοτικές υπηρεσίες φροντίδας για όλα τα παιδιά, συμπεριλαμβανομένων των παιδιών ηλικίας κάτω των 3 ετών και για τα παιδιά που αντιμετωπίζουν φτώχεια, κοινωνικό αποκλεισμό και διασταυρούμενες μορφές διακρίσεων, καθώς και με τον καθορισμό ειδικών βελτιωμένων δεικτών για την παρακολούθηση της πρόσβασης σε υπηρεσίες φροντίδα για παιδιά ηλικίας κάτω του 1 έτους· καλεί την Επιτροπή να ενσωματώσει στους στόχους έναν νέο στόχο για την παροχή παιδικής μέριμνας μετά το σχολείο· καλεί τα κράτη μέλη που υστερούν σε σχέση με τους στόχους της Βαρκελώνης του 2002 να υιοθετήσουν το συντομότερο δυνατό όλα τα απαραίτητα μέτρα για την επίτευξη του στόχου παροχής παιδικής μέριμνας τουλάχιστον στο 90 % των παιδιών μεταξύ 3 ετών και της ηλικία έναρξης της υποχρεωτικής εκπαίδευσης και τουλάχιστον στο 33 % των παιδιών κάτω των 3 ετών·

39. υπενθυμίζει ότι τα κονδύλια της ΕΕ (ΕΔΕΤ και ιδίως το Ευρωπαϊκό Κοινωνικό Ταμείο+, καθώς και ο Μηχανισμός Ανάκαμψης και Ανθεκτικότητας) θα πρέπει να χρησιμοποιηθούν για να συμπληρωθούν οι επενδύσεις των κρατών μελών στη φροντίδα παιδιών· καλεί την Επιτροπή να προωθήσει τις επενδύσεις σε υπηρεσίες παιδικής μέριμνας στη χρήση των χρηματοδοτικών μέσων της ΕΕ από τα κράτη μέλη· υπογραμμίζει ότι οι δημόσιες επενδύσεις και οι ποιοτικές συνθήκες απασχόλησης και εργασίας των εργαζομένων στον τομέα της φροντίδας παιδιών είναι απαραίτητες για την παροχή ποιοτικής φροντίδας παιδιών·

40. καλεί τα κράτη μέλη να σχεδιάσουν τη φροντίδα παιδιών, την εκπαίδευση, συμπεριλαμβανομένων των δραστηριοτήτων μετά το σχολείο, και άλλες πολιτικές και μέτρα για τη στήριξη όλων των παιδιών και των οικογενειών τους με ολοκληρωμένο και χωρίς αποκλεισμούς τρόπο, χρησιμοποιώντας μια προσέγγιση με επίκεντρο τα παιδιά, με ιδιαίτερη προσοχή στα παιδιά που βρίσκονται σε ευάλωτη κατάσταση, όπως είναι η φτώχεια ή ο κίνδυνος φτώχειας και κοινωνικής στέρησης, καθώς και στα παιδιά με αναπηρίες, τα παιδιά μεταναστών και τα παιδιά από μειονότητες, και υποστηρίζει την ταχεία και αποτελεσματική εφαρμογή της ευρωπαϊκής εγγύησης για τα παιδιά, συμπεριλαμβανομένης της δέσμευσης για τη διασφάλιση αποτελεσματικής και δωρεάν υψηλής ποιότητας προσχολικής εκπαίδευσης και φροντίδας για τα παιδιά που έχουν ανάγκη ( 91 ) · καλεί τα κράτη μέλη να αναπτύξουν υπηρεσίες προσωπικής βοήθειας για τα παιδιά με αναπηρίες και να διασφαλίσουν αξιοπρεπείς και ποιοτικές συνθήκες εργασίας για τους επαγγελματίες που εργάζονται με παιδιά με αναπηρίες·

41. επισημαίνει ότι η κρίση της COVID-19 και η άφιξη προσφύγων λόγω του πολέμου στην Ουκρανία μπορεί να επιδεινώσουν την κατάσταση των παιδιών που διατρέχουν κίνδυνο φτώχειας και κοινωνικού αποκλεισμού ή των παιδιών που χρειάζονται πρόσβαση σε φροντίδα καλής ποιότητας· καλεί ( 92 ) , επομένως, εκ νέου τα κράτη μέλη και την Επιτροπή να αυξήσουν τη χρηματοδότηση της εγγύησης για τα παιδιά με ειδικό προϋπολογισμό τουλάχιστον 20 δισεκατομμυρίων EUR για την καταπολέμηση της φτώχειας που πλήττει τα παιδιά και τις οικογένειές τους, και να συμβάλουν στον στόχο της μείωσης της φτώχειας κατά τουλάχιστον 15 εκατομμύρια ανθρώπους έως το 2030 –συμπεριλαμβανομένων τουλάχιστον πέντε εκατομμυρίων παιδιών σε όλα τα κράτη μέλη·

42. υπενθυμίζει ότι η κοινωνική προστασία και στήριξη των ατόμων και των οικογενειών, με ιδιαίτερη έμφαση στις ομάδες που βρίσκονται σε ευάλωτη κατάσταση, όπως οι μεγάλες οικογένειες, οι μονογονεϊκές οικογένειες ή οι οικογένειες με παιδί με αναπηρία, είναι ουσιαστικής σημασίας και καλεί τις αρμόδιες εθνικές αρχές να διασφαλίσουν καθολικά, επαρκή και προσβάσιμα συστήματα κοινωνικής προστασίας για όλους και ολοκληρωμένα συστήματα προστασίας των παιδιών, ώστε να μην αφήνουν κανέναν στο περιθώριο, συμπεριλαμβανομένης της αποτελεσματικής πρόληψης, έγκαιρης παρέμβασης και στήριξης της οικογένειας, προκειμένου να εξασφαλιστούν η ασφάλεια και η προστασία των παιδιών που στερούνται ή κινδυνεύουν να χάσουν τη γονική φροντίδα, καθώς και μέτρα για την υποστήριξη της μετάβασης από την ιδρυματική φροντίδα στην ποιοτική φροντίδα σε επίπεδο οικογένειας και κοινότητας· καλεί τα κράτη μέλη να αυξήσουν τις επενδύσεις στα συστήματα προστασίας των παιδιών και στις υπηρεσίες κοινωνικής πρόνοιας ως σημαντικό μέρος της εφαρμογής της εγγύησης για τα παιδιά·

43. καλεί τα κράτη μέλη να παρέχουν συνεχή ολιστική και ολοκληρωμένη στήριξη στους γονείς, συμπεριλαμβανομένων των αμειβόμενων δικαιωμάτων και μέτρων μητρότητας, πατρότητας και γονικής μέριμνας, που αντικατοπτρίζονται επίσης στα συνταξιοδοτικά συστήματα, στις κοινωνικές υπηρεσίες χαμηλού κατώτατου ορίου, όπως η ημερήσια φροντίδα, η παροχή συμβουλών, η διαμεσολάβηση ή η ψυχοκοινωνική στήριξη, που ενθαρρύνουν έναν πιο ουσιαστικό ρόλο και, ως εκ τούτου, διασφαλίζουν την ισότιμη συμμετοχή των ανδρών σε μη αμειβόμενη φροντίδα και οικιακές ευθύνες, συμπεριλαμβανομένης της φροντίδας για πολύ μικρά παιδιά, καθώς και για παιδιά με αναπηρίες· υπογραμμίζει τη σημασία των επαρκών, προσβάσιμων και οικονομικά προσιτών δομών και υπηρεσιών φροντίδας ιδίως για μονογονείς, η συντριπτική τους πλειονότητα γυναίκες, και για οικογένειες με χαμηλά και ασταθή εισοδήματα, που διατρέχουν κίνδυνο φτώχειας και κοινωνικού αποκλεισμού· καλεί την Επιτροπή και τα κράτη μέλη να συλλέγουν τυποποιημένα δεδομένα για την ισότητα, διαχωρισμένα ανά τους λόγους που προστατεύονται από τις οδηγίες 2000/43/ΕΚ, 2000/78/ΕΚ και 2006/54/ΕΚ, με βάση την εθελοντική συμμετοχή, την εμπιστευτικότητα, τον αυτοπροσδιορισμό και την εν επιγνώσει συναίνεση, τηρώντας παράλληλα τις βασικές αρχές και τα πρότυπα της ΕΕ για την προστασία των δεδομένων και τα θεμελιώδη δικαιώματα·

44. υπογραμμίζει τη σημασία της διασφάλισης προσβάσιμης, διαθέσιμης, οικονομικά προσιτής και χωρίς αποκλεισμούς ποιοτικής φροντίδας παιδιών, με τη χρήση μιας προσέγγισης με επίκεντρο τα δικαιώματα και το παιδί, η οποία θα ανταποκρίνεται στις απαιτήσεις κατά τη διάρκεια των ωρών εργασίας των γονέων και των σχολικών διακοπών και θα διευκολύνει τις ίσες ευκαιρίες για τους γονείς να επιστρέψουν στην εργασία, επιτυγχάνει ισορροπία μεταξύ επαγγελματικής και προσωπικής ζωής, καθώς αποτελεί έναν από τους σημαντικότερους παράγοντες της πλήρους συμμετοχής των γυναικών στην αγορά εργασίας· υπογραμμίζει ότι θα πρέπει ταυτόχρονα να ανταποκρίνεται στις ειδικές ανάγκες των παιδιών και των γονέων τους, που σχετίζονται π.χ. με την αναπηρία, την ασθένεια και την εργασία σε έναν συγκεκριμένο τομέα· υπενθυμίζει ότι οι ανισορροπίες των φύλων στη φροντίδα και την απασχόληση έχουν αρνητικές επιπτώσεις που διαρκούν μια ζωή για πολλές γυναίκες στη συμμετοχή τους στην αγορά εργασίας και την επαγγελματική τους εξέλιξη, με αποτέλεσμα σημαντικό χάσμα μεταξύ των φύλων στις συντάξεις και υψηλές διαφορές στα ποσοστά φτώχειας σε μεγαλύτερη ηλικία·

Ίση πρόσβαση σε υπηρεσίες ποιοτικής φροντίδας

45. καλεί τα κράτη μέλη να αναγνωρίσουν το δικαίωμα στη φροντίδα και να μεταρρυθμίσουν και να ενσωματώσουν τις κοινωνικές υπηρεσίες και τα συστήματα προστασίας τους κατά τρόπο ώστε να παρέχουν αποτελεσματική, ολοκληρωμένη, ισότιμη και έγκαιρη πρόσβαση σε υπηρεσίες φροντίδας και θεραπείες καθ’ όλη τη διάρκεια της ζωής τους, ενσωματώνοντας στα συστήματα κοινωνικής προστασίας λύσεις που διασφαλίζουν εξατομικευμένη προσέγγιση και μεγαλύτερη αυτονομία των χρηστών κατά την επιλογή των υπηρεσιών και του είδους των μοντέλων απασχόλησης που ανταποκρίνονται στις ανάγκες και προστατεύουν καλύτερα τα δικαιώματα τόσο των αποδεκτών φροντίδας όσο και των φροντιστών, συμπεριλαμβανομένων προσωπικών οικιακών υπηρεσιών, προσωπικών βοηθών και άλλων μοντέλων απασχόλησης για υπηρεσίες κατ’ οίκον φροντίδας, προκειμένου να ενισχυθεί η συνέχεια της φροντίδας, της προληπτικής υγειονομικής περίθαλψης, της αποκατάστασης, της καλύτερης πρόληψης, διάγνωσης και θεραπείας επαγγελματικών ασθενειών, της αυτονομίας, της ανεξάρτητης διαβίωσης και της ένταξης στην κοινότητα· εφιστά την προσοχή στην αναγκαιότητα πρόσβασης στα δικαιώματα φροντίδας ανεξάρτητα από την επιλεξιμότητα για άλλες κοινωνικές μεταβιβάσεις και εξάλειψης διαρθρωτικών φραγμών, που οδηγούν σε μη ανάληψη ή αναβολή της φροντίδας και άλλων υπηρεσιών υποστήριξης· επισημαίνει, επιπλέον, τις ανάγκες όλων των φροντιστών, ιδίως των διακινούμενων εργαζομένων με διάφορα καθεστώτα, οι οποίοι ενδέχεται να αντιμετωπίζουν ιδιαίτερα εμπόδια όσον αφορά την πρόσβαση στη φροντίδα, τις διατομεακές διακρίσεις, την περιθωριοποίηση και τη φτώχεια των εργαζομένων·

46. σημειώνει ότι η προσβασιμότητα στη φροντίδα απορρέει από συνδυασμό παραγόντων, όπως η διαθεσιμότητα εξατομικευμένων υπηρεσιών διαφοροποιημένου φάσματος, το κόστος και η ευελιξία, αλλά και το επαρκές προσωπικό φροντίδας, οι αξιοπρεπείς συνθήκες εργασίας, ο χρόνος αναμονής, οι γεωγραφικές αποστάσεις από την πλησιέστερη εγκατάσταση φροντίδας, οι κατάλληλες δημόσιες υποδομές και οι μεταφορές· πιστεύει ότι, στο πλαίσιο αυτό, θα πρέπει να διατίθενται, να προωθούνται, να εκτιμώνται και να αναγνωρίζονται διάφορες μορφές παροχής υπηρεσιών φροντίδας, ιδίως ότι η παροχή υπηρεσιών φροντίδας σε επίπεδο οικογένειας και κοινότητας θα πρέπει να αναβαθμιστεί και να δοθεί προτεραιότητα στη μετάβαση από την ιδρυματική φροντίδα στη φροντίδα σε επίπεδο οικογένειας και κοινότητας· επισημαίνει τη δημογραφική αλλαγή ως σημαντικό παράγοντα των αυξημένων αναγκών φροντίδας, η οποία θα απαιτήσει σημαντικές επενδύσεις από την ΕΕ και τα κράτη μέλη, καθώς και τον εντοπισμό και την εξάλειψη των διοικητικών φραγμών που εμποδίζουν την έγκαιρη και αποτελεσματική πρόσβαση των αποδεκτών φροντίδας και των οικογενειών τους σε κατάλληλες λύσεις φροντίδας και υποστήριξης·

47. τονίζει τον αντίκτυπο που έχουν το πράσινο περιβάλλον, η καθημερινή πρόσβαση σε διαφορετικές μορφές φυσικού και υπαίθριου περιβάλλοντος σε ποιοτικές συνθήκες διαβίωσης των ατόμων που χρήζουν φροντίδας, σημειώνει ότι, σύμφωνα με μελέτες, η πρόσβαση στη φύση έχει σημαντικά οφέλη στη σωματική και την ψυχική υγεία όλων των ανθρώπων, ιδίως αυτών που χρήζουν φροντίδας και υπογραμμίζει ότι είναι απαραίτητο να διευκολυνθεί η πρόσβαση στη φύση και στο ύπαιθρο των ατόμων που εξαρτώνται από τη φροντίδα, καθώς και να στηριχθούν οι λύσεις στον τομέα της φροντίδας που βασίζονται στη φύση·

48. σημειώνει ότι οι ψηφιακές τεχνολογίες αποτελούν ελπιδοφόρα εξέλιξη στην υποστήριξη της παροχής φροντίδας, αλλά μόνο εάν αναπτυχθούν από σημείο εκκίνησης με βάση τον χρήστη και είναι σπονδυλωτές ( 93 ) και εξατομικευμένες· επισημαίνει, στο πλαίσιο αυτό, την ανάγκη η Επιτροπή και τα κράτη μέλη να αντιμετωπίσουν το χάσμα ψηφιακών δεξιοτήτων μεταξύ των επίσημων και των άτυπων φροντιστών, καθώς και μεταξύ των αποδεκτών φροντίδας, μέσω ειδικών προγραμμάτων που στοχεύουν σε αυτές τις ομάδες· τονίζει ότι αυτό θα πρέπει να συμπληρωθεί με τη βελτίωση της πρόσβασης στο διαδίκτυο και ιδίως με φιλικές προς τον χρήστη, εξατομικευμένες ψηφιακές λύσεις προσβάσιμες σε όλους τους αποδέκτες φροντίδας και τους φροντιστές, προκειμένου να υποστηριχθεί η ανάπτυξη ψηφιακών υπηρεσιών υγείας και επιγραμμικών υπηρεσιών φροντίδας, καθώς και να υποστηριχθούν οι δυνατότητες των τεχνολογικών εξελίξεων για τη μείωση των ανισοτήτων όσον αφορά την πρόσβαση σε υπηρεσίες υγείας και περίθαλψης και των εμποδίων για τη διασυνοριακή παροχή τους· καλεί τα κράτη μέλη να αξιοποιήσουν τη χρηματοδότηση του προγράμματος «Η ΕΕ για την υγεία» και του προγράμματος EU4Health για τη στήριξη και την αύξηση του ψηφιακού γραμματισμού τόσο των αποδεκτών φροντίδας όσο και των φροντιστών·

49. τονίζει την ανάγκη να διασφαλιστεί ότι η φροντίδα δεν αποτελεί βασικό εμπόρευμα·

50. καλεί την Επιτροπή και τα κράτη μέλη να αναπτύξουν τα εργαλεία που απαιτούνται για την τακτική αξιολόγηση της προσβασιμότητας, της διαθεσιμότητας και της οικονομικής προσιτότητας των υπηρεσιών φροντίδας και των θεραπειών· υπογραμμίζει ότι η αρχή της προσβασιμότητας ισχύει εξίσου και θα πρέπει να εφαρμόζεται αυστηρά σε όλες τις υπηρεσίες φροντίδας και υποστήριξης, οι οποίες διασφαλίζουν την αξιοπρέπεια και την αυτονομία, τόσο στο φυσικό όσο και στο ψηφιακό περιβάλλον· καλεί την Επιτροπή και τα κράτη μέλη να δώσουν προτεραιότητα στους δείκτες που βασίζονται στα αποτελέσματα για την πρόσβαση στη φροντίδα, όπως οι αναφερόμενες ανεκπλήρωτες ανάγκες φροντίδας·

51. τονίζει τη σημασία των έγκαιρων επενδύσεων σε εγκαταστάσεις φροντίδας, του εντοπισμού των ελλείψεων δεξιοτήτων, της αξιολόγησης των μελλοντικών αναγκών στελέχωσης και κατάρτισης σε επίπεδο μεμονωμένων επαγγελμάτων, τομέων καθώς και περιφερειών, με ιδιαίτερη προσοχή στην πυκνότητα και τις ανάγκες φροντίδας του πληθυσμού, ως μέσου για τη διασφάλιση επαρκών και βιώσιμων επιπέδων στελέχωσης και την αντιμετώπιση των ανισοτήτων όσον αφορά την πρόσβαση σε υπηρεσίες και φροντίδα· καλεί την Επιτροπή και τα κράτη μέλη να προτείνουν ολοκληρωμένα πρότυπα ποιότητας και δείκτες τόσο για τις επίσημες όσο και για τις άτυπες υπηρεσίες φροντίδας, τις κατ’ οίκον, ιδιωτικές και δημόσιες δομές, συμπεριλαμβανομένων των ικανοτήτων και των απαιτήσεων κατάρτισης των φροντιστών, καθώς και τα εργαλεία για την αποτελεσματική παρακολούθηση της εφαρμογής τους·

52. τονίζει ότι οι διασυνοριακές υπηρεσίες φροντίδας, συμπεριλαμβανομένης της ενδοενωσιακής φροντίδας, που παρέχονται τόσο από μετακινούμενους εργαζομένους εντός της ΕΕ όσο και από διακινούμενους εργαζομένους εκτός ΕΕ, είναι συχνά ζωτικής σημασίας για την κάλυψη των αυξανόμενων αναγκών φροντίδας· υπενθυμίζει ότι οι περισσότεροι από αυτούς τους διακινούμενους εργαζόμενους είναι γυναίκες και ότι επηρεάζονται από τις παγκόσμιες αλυσίδες φροντίδας· τονίζει ότι η ελεύθερη κυκλοφορία των προσώπων και των εργαζομένων αποτελεί έναν από τους βασικούς πυλώνες της ΕΕ, αλλά ότι εξακολουθούν να υπάρχουν προκλήσεις όσον αφορά τη διασυνοριακή φροντίδα· ζητά την προστασία των δικαιωμάτων κοινωνικής ασφάλισης όλων των φροντιστών και των αποδεκτών φροντίδας στο πλαίσιο του δικαιώματος ελεύθερης κυκλοφορίας των προσώπων στον εν λόγω τομέα, καθώς και τη διασφάλιση αξιοπρεπών συνθηκών εργασίας και την εξάλειψη της αδήλωτης εργασίας· ενθαρρύνει τα κράτη μέλη να αναπτύξουν διασυνοριακή κατάρτιση, ιδίως στις διασυνοριακές περιοχές, για τη διευκόλυνση της διασυνοριακή